13:02 / 26.10.2020 1218 pdf Ўқиш режими + -\nislom.uz · 013 - Оғзаки маълумотни текшириш(2)\nТарих китобларида ва илмий ривоятларда муҳаддисларнинг ёд олиш қобилиятлари ҳақида нодир маълумотлар жуда ҳам кўп. Халифа Ҳишом ибн Абдул Малик имом Ибн Шиҳоб Зуҳрийдан ўз болаларидан бирига бирор нарса имло қилиб беришни илтимос қилибди.\nИмом Зуҳрий болага тўрт юз ҳадис имло қилибди. Сўнгра ташқарига чиқиб: «Эй ҳадис эгалари!» деб чақирибдилар. Тўпланган одамларга айнан ўша тўрт юз ҳадисни айтиб берибдилар. Бир ойдан кейин Ҳишом ибн Абдул Малик имом Зуҳрийни кўриб: «Ҳалиги китоб йўқолиб қолди. Яна бошқатдан имло қилиб берсангиз», деганида, имом Зуҳрий ўша тўрт юз ҳадисни бошидан охиригача санадлари билан айтиб берган. Кейинчалик, биринчи китоб топилганда, у билан солиштириб, бирор ҳарф ҳам алмашмаганини кўришган.\nИсҳоқ ибн Роҳавайҳ ал-Марвазийнинг шогирдларидан Абу Довуд ал-Ҳаффоф:\n«Исҳоқ бизларга ёддан ўн бир минг ҳадисни имло қилиб берди. Сўнгра ёзган китобидан ўқиб, солиштириб чиқиб, бирор ҳарф ортиқ ёки кам эмаслигини аниқладик», деган.\nИмом Бухорийнинг мирзалари Муҳаммад ибн Абу Ҳотим айтади: «Ҳошим ибн Исмоил ва унинг шеригидан қуйидагиларни эшитдим:\n«Бухорий болалик чоғида биз билан дарсга қатнашар эди. Бир неча кунлар ўтиб кетса ҳам, ҳеч нарса ёзмас эди. Биз унга бу ҳақда гапирган эдик, у: «Икковингиз менга жуда кўп гапирдингиз. Ёзган нарсаларингизни кўрсатингчи», деди.\nБиз ёзган нарсаларимизни олиб келувдик, ўн беш мингдан ортиқ ҳадис чиқди. Ўша ҳадисларнинг ҳаммасини у бизга ёддан ўқиб берди. Ҳаттоки, баъзи хатоларимизни унинг ёдлаб олган нарсасига эътимод қилиб тузатдик. Шунда у: «Сизлар мени беҳудага келиб, кунларини зое қилмоқда, деб ўйловдингизми?» деди. Ана ўшанда биз ҳеч ким унинг олдига туша олмаслигини билган эдик».\nШундай бўлса ҳам, муҳаддис ҳужжат учун ҳар бир ровийни яхшилаб ўрганиб чиқади.\nИмом Бухорийга қайтадиган бўлсак, у киши ўз шайхлари ал-Ҳумайдий Абдуллоҳ ибн Зубайрни ўрганиб, ишончли ровий эканига қаноат ҳосил қилганларидан кейин, ал-Ҳумайдийнинг шайхи Суфённи ўрганишга киришадилар. Суфёнда ҳам ҳадиси қабул бўлиши учун зарур ҳамма шартларни топганларидан кейин икковлари қаерда, қачон, қандай учрашганлари ҳақида ҳужжат ва далил ахтарадилар. У ҳам собит бўлганидан кейингина учинчи ровийни ўрганишга киришадилар. Шундай қилиб, ҳар бир ҳадисни неча киши ривоят қилган бўлса, ҳаммасини қабул қилса бўлар экан, деган хулосага келинади.\nАввал ҳам айтиб ўтилганидек, муҳаддисларнинг ушбу ишлари инсоний илмларга асос бўлди. Чунки улар ҳадис ривоятига мансуб ўн минглаб одамларнинг таржимаи ҳолларини, омонатли, ишончли, адолатли, забтли, тақволи, зеҳн ҳолатлари қандай бўлгани каби ҳолларини ёки аксинча, ёлғончи, ғофил, унутувчи, фосиқлик йўқлигини ўрганиб чиқиш орқали бу илмни йўлга қўйдилар. Унинг қонун-қоидаларини ишлаб чиқдилар. Бу ҳақда жилд-жилд китоблар ёздилар.\nРовийларнинг аҳволи ҳақидаги китоблар «Китоби журҳ ва таъдийл», яъни «Ровийларнинг жароҳатлилиги ёки адолатлилиги ҳақидаги китоблар» деб номланади. Бу бутун бошли бир илмдир. Инсоният тарихида ҳеч ким бу ишни қилган эмас, ҳозирда ҳам қила олмаяпти, кейинчалик ҳам қила олмайди.\nЯна имом Бухорийга қайтамиз. У киши юқоридаги ҳадис санадидаги олти ровийни, уларнинг бир-бирларидан ҳадисни қандай олганларини ўрганиб бўлиб, булардан ҳадис олса бўлар экан, деган хулосага келдилар. Аммо ҳадисни олишга шошилмадилар. Энди улар ривоят қилган ҳадиснинг матнини текширишга бошлайдилар. Бу ҳам алоҳида катта бир илм. Бу илм бўйича ҳам қанчадан-қанча китоблар ёзилган ва ёзилмоқда. Биз эса имкониятга қараб, қисқа ишора қилиб ўтамиз.\nМуҳаддис аввало матннинг лафзига ва маъносига қараб айнан шу лафз ва маъно Пайғамбар соллаллоҳу алайҳи васалламдан содир бўлган бўлиши мумкинми, деган саволга жавоб ахтаради. Бунинг эса ўзига яраша аломатлари бор. Пайғамбар соллаллоҳу алайҳи васалламнинг гаплари ҳаловат, гўзаллик, пурмаънолик жиҳатидан Қуръондан кейинги иккинчи ўринда туради. Ўн минглаб ҳадисларни ёд билган муҳаддис матнга назар солиши билан, унинг илк лафзлариданоқ нима эканини билиб олади. Шу билан бирга, Қуръони Каримга ҳам солиштириб кўради. Чунки ҳадис ҳеч қачон Қуръонга зид бўлмайди. Борди-ю, шунга ўхшаш кўпгина аломатлардан бирор нуқсон ҳадиснинг матнида топилса, унинг сохталиги билиниб, тарк қилинади.\nШу билан бирга, муҳаддис сохталик аломати бўлмаган ҳадисни ҳам дарров қабул қилавермайди. Бошқа томонларини ҳам текшириб кўради.\nМисол учун, айнан шу ҳадисни бошқалар ривоят қилганми, йўқми?\nАгар ривоят қилган бўлса, бир-бирига мос тушадими?\nАгар мос келмаса ва бунда бошқа ровий кучли бўлса, унга хилоф қилган ровийнинг ҳадиси олинмайди. Баъзида бир ривоятда иккинчисида йўқ сўзлар, ортиқча маъно бўлиши мумкин, бу ҳам текшириб чиқилади.\nПайғамбар соллаллоҳу алайҳи васалламнинг гаплари орасига ровийнинг тушунтириш гаплари киритилганми, йўқми?\nШунга ўхшаш кўпгина саволларга жавоб олингандан кейин ва матннинг ҳам саломат эканига ишонч ҳосил қилингандагина, муҳаддис уни қабул этишга қарор қилади.\nСўнгра ўша қабул қилинган ҳадис китобга ёзилади ва кишиларга ўргатилади. Шу тариқа, ҳадислар ҳам ёзилиб, ҳам ёдланиб боради. Агар бирор сўз қўшилиб ёки олинадиган бўлса, дарҳол бу соҳанинг мутахассислари ҳаммага ўша хатони эълон қиладилар. Хатога йўл қўйган одамни эса ишончсиз киши сифатида унга ўхшаган кишилар рўйхатига қўшилади ва барча ривоятлари рад қилинади.\n«Илмул журҳ ва таъдил» – ривоят қилувчи шахсларни ўрганиб, уларнинг қай бири ишонч юзасидан мажруҳ, қайси бири адолатли эканини аниқлашга боғлиқ бу илм ҳам ўзида кўплаб нарсаларни мужассам қилган алоҳида бир илмга айланди. У инсоний илмларга асос бўлганини ҳам айтиб ўтдик. Ушбу илмга қўл урган уламолар ўн минглаб одамларни атрофлича ўрганиб чиқиб, китоблар ёзиб кетганлар.\nАслида бировнинг айбини айтиш Исломда ғийбат, гуноҳ ҳисобланади. Аммо ҳадис диннинг асоси эканлигидан, у соф қолиши лозим бўлганидан, бу ишга аралашганларнинг айбини баён қилиш зарур бўлган. Имом Бухорийга: «Одамлар сизнинг Тарих (Одамлар тарихи) китобингиз учун аччиқлари чиқмоқда, унда бошқаларнинг ғийбати бор, деб ҳисоблашмоқда», дейишган экан. Ана шунда имом Бухорий: «Биз буни ривоят қилдик, ўзимиздан айтганимиз йўқ. Пайғамбар соллаллоҳу алайҳи васаллам ҳам: «Бу одам ўз уруғининг қандай ҳам ёмон одами», деганлар», деб жавоб берган эканлар.\nАввал бошда ровийлар шахси ҳақида, уларнинг ишончли ёки ишончсиз эканликлари тўғрисида оғзаки маълумотлар нақл қилиб юрилди. Бу ишда кичик саҳобийлардан Абдуллоҳ ибн Аббос, Убода ибн Сомит ва Анас ибн Молик розияллоҳу анҳумлар машҳур бўлганлар. Тобеъинлардан эса Саъид ибн Мусаййиб, Шаъбий, Ибн Сирийн, Шўъба ва бошқалар кўзга кўринганлар.\nБу бобда энг аввал китоб ёзганлар ичида эса Яҳё ибн Маъийн, Аҳмад ибн Ҳанбал, Муҳаммад ибн Саъд, Али ибн ал-Маданий машҳур бўлганлар. Кейинроқ имом Бухорий, имом Муслим, Абу Заръа, имом Абу Довуд ўз китобларини ёзганлар.\nСохта ҳадислар ва уларни тўқиганлар ҳақидаги илм ҳам ривоятларни текширишда нималар қилиниши лозимлиги ҳақидаги алоҳида бир илмга асос бўлди.\nБу бобда ҳам кўплаб китоблар ёзилган. Ҳофиз Абул Фараж ал-Жавзий, Абу Амр ибн Бадр ал-Мусилий, Ибн Тоҳир ал-Мақдийсий, имом ас-Суютий, Али Қори ал-Ҳанафий ва бошқа кўплаб уламоларимизнинг китоблари бунга мисол бўла олади.\nБиз мусулмонларда оғзаки ва ёзма маълумотларни текшириш борасида сўз юритар эканмиз, биринчи манбамиз бўлган Қуръони Карим ҳақида сўз юритмадик. Чунки Қуръони Каримнинг Аллоҳ таолодан қандай нозил бўлган бўлса, шундай ҳолда, бирор ҳарфи ҳам ўзгармай сақланиб келаётгани ҳаммага маълум. Бу улкан ҳақиқат нафақат мусулмонларга, балки ғайримусулмонларга ҳам аён бўлгандир. Бу фикрнинг далили учун иккита кўзга кўринган ғайри мусулмон олимнинг эътирофини келтирамиз.\nЖаноб Эрнест Ренан қуйидагиларни айтади:\n«Қуръон ҳеч қандай алмаштириш ёки бузилишга учрамаган. Унинг оятларига қулоқ осганингда сени ажабланиш ва муҳаббат қамраб олади».\nАмерикалик олим Майкл Ҳарт Қуръони Карим ҳақида қуйидагиларни ёзади:\n«Пайғамбарликлар тарихида барча ҳарфлари ила комил қолган, ўзгармаган биргина китоб Муҳаммад нақл қилган Қуръондир».\nҲа, Қуръони Каримнинг Аллоҳ таолодан Расулуллоҳ соллаллоҳу алайҳи васалламга нозил бўлаётганини дўсту душман – барча баробарига кўриб, эшитиб турган. Бу илоҳий мўъжиза китобни сон-саноқсиз кишилар Пайғамбаримиз Муҳаммад Мустафо соллаллоҳу алайҳи вассаламдан ёд олганлар ва ҳозиргача авлоддан-авлодга нақл қилиб келмоқдалар.\nБиз оғзаки ва ёзма маълумотларни нақл қилиш, тўғрилигини аниқлашда мусулмонларнинг иккинчи манбаси бўлган ҳадиси шарифни мисол қилиб келтирмоқдамиз.\n13:08 / 19.10.2020 1353\nАллоҳ билан тижорат\n08:01 / 12.10.2020 1501\n1640 18:30 / 21 март\nучинчи мақолаАрРоҳман сураси тафсиридан иқтибослар .Қуёш ва ой ҳисобдадир, 5оят.Яъни қуёш ва ой барча жиҳатдан ndash ҳажми, ҳаракати, жойлашиши, улардаги моддалар ва давоми...\n1488 13:00 / 15.02.2021\nАбу Ҳурайрадан ривоят қилинади .Расулуллоҳ соллаллоҳу алайҳи вассаллам ўтирган одамлар устига келиб .Сизларга яхшиларингиз ва ёмонларингиз хабарини берайми, давоми...\n3013 18:41 / 02.12.2016\n4432 23:22 / 02.12.2016\n2825 05:20 / 10 апрель\n82712 11:58 / 10.10.2018\n99904 11:56 / 10.10.2018


Ahlisunnat.uz | Аҳли суннатнинг раиси имоми Аъзам\nБош саҳифа / Суҳбатлар / Аҳли суннатнинг раиси имоми Аъзам\nИмоми Аъзам ҳазратлари илм ўрганишни бошлашини қуйидагича баён қилганлар:\nБир куни замона олимларидан Шабийнинг ёнидан ўтиб кетаётгандим. У зот мени олдларига чақириб: “Қаерга қатнаяпсан?”- деб сўрадилар. Мен “Бозорга”- деб жавоб бердим. Олим: “Уни эмас, олимлардан кимнинг дарсига қатнаяпсан, шуни сўрадим”- дедилар. “Ҳеч бирининг дарсига бормаяпман”,- дедим. Шабий: “Илм билан шуғулланишни ва олимлар билан кўришишни асло тарк этмагин. Мен сенинг зукко, ақлли ва қобилиятли йигит эканлигингни кўриб турибман”,- дедилар. У зотнинг сўзлари менга қаттиқ таъсир этди. Бозорни йиғиштириб, илм йўлини тутдим...\nИмоми Аъзам ўз устози Ҳаммоднинг дарсларига 28 йил қатнашиб, мислсиз даражага эришдилар. Ҳануз дарс олиб юрган талабалик пайтларида-ёқ, фиқҳ соҳасида шуҳрат қозонган эдилар. Тасаввуф илмларини эса Муҳаммад Боқир, ундан кейин силсилаи олия улуғларидан бўлмиш Жаъфари Содиқ ҳазратларидан ўргандилар.\nАбдуллоҳ ибни Муборак баён қиладилар:\nИмоми Аъзам Абу Ҳанифа ҳазратлари ёнларига борганларида, имоми Молик ўрнидан туриб у зотга ҳурмат кўрсатардилар. Кетганларидан кейин ёнидагиларга: “Бу зотни танийсизми? Бу зот Абу Ҳанифа Нуъмон бин Собит бўлади. Агар мана бу устун олтин десалар, исбот қилишга қодир олимдир”,- деганлар.\nИмоми Аъзам ҳазратлари тижорат билан ҳам шуғулланардилар. Талабаларининг эҳтиёжларини ўз даромадидан таъминлардилар. Талабаларини шунчалик мукаммал қилиб етиштирардики, бошқалар узоқ вақтда топадиган ҳукмларни улар қисқа вақт ичида топишарди. Дарс усуллари ва талабаларини кўргани келган ораларида тобеин улуғлари ҳам бор бўлган илмий ҳайъат, уларнинг бу устунлигини, муваффақиятларини кўриб, ғоят мамнуният билан қайтиб кетишганди. Талабаларига “Сизлар менинг қалбимнинг севинчи, қайғумнинг тасаллисисизлар”,- дердилар.\nХуллас, имоми Аъзам Абу Ҳанифа ҳазратлари Исломиятнинг мусулмонлардан тўғри эътиқод (аҳли суннат эътиқоди), тўғри амал ва чиройли ахлоқ талаб қилишини билдирганлар. Умрлари давомида ушбу нажот йўлини изоҳлаганлар. Вафотларидан кейин етиштирган талабалари ва китоблари асрлар давомида келиб-кетган барча мусулмонларга зиё сочиб, йўл кўрсатувчи бўлди. Аллоҳу таоло шафоатларига ноил этсин. Омин.


Ҳаётни сўндираётган оққон ва яхшилар ёрдамига муҳтож бемор болажонлар\nИнсон ҳаётга бир маротаба келади. Уни қай тарзда ўтказиш ҳар кимнинг ўзига боғлиқ. Лекин, шундай инсонлар борки, ўзгаларнинг нафақат эътибори, балки, озгина ёрдами ҳам уларга катта имконият ва ҳаёт бахш этади. Бу инсонларни сизлар билан таништириш мақсадида, биз, Kun.uz жамоаси Тошкент шаҳрида жойлашган Гематология ва қон қуйиш илмий-текшириш институтидаги кўмакка муҳтож инсонлар ҳолидан хабар олдик. Бемор болажонлар ва уларнинг ота-оналари билан бирма-бир суҳбатлашдик.\nБиринчи беморимиз Азизбек Мамасидиқов, Наманган вилояти Чортоқ туманидан келган. 2019 йил июнь ойидан буён гематология шифохонасида даволаниб келмоқда. Келажакда шифокор бўлиб, ўзига ўхшаган бемор болаларни даволаш ниятида бўлган Азизбек оилада опасидан кейинги иккинчи фарзанд. Отаси уста ёрдамчиси. Онаси Эргашева Зулфияхоннинг айтишича, касалликни даволаш учун бир курсига 40 млн. сўмдан кетади. Бундан ташқари Тошкент шаҳрида 250 доллар билан ижарада яшайди. Оила моддий томондан жуда қийналган. Яхшилар ёрдами ҳаводек зарур.\nАзизбекка оид маълумотлар:\nПластик карта рақами: 8600 0417 3529 9621\n(Агробанк, онаси Эргашова Зулфияхон номида)\nТелефон рақами: +99894 509 80 83\nИккинчи бемор болажонимиз Мирзағолиб Саидмуродов. Сурхондарё вилояти Олтинсой туманида 2014 йилда туғилган. “2019 йил сентябрь ойидан буён даволанмоқдамиз. Ҳозир иккинчи курсдамиз. Фарзандимнинг отаси Баҳриддин Тошмирзаев оддий ишчи. Касаллик аниқлангандан буён Тошкент шаҳрида ижарада яшаймиз. Ўзи қишлоқ шароитида оғир аҳволда яшаб келаётган эдик. Бунинг устига бизни бу касаллик ҳам анча эзиб қўйди” –, дейди Мирзағолибнинг онаси Зуҳра опа.\nМирзағолибнинг зарурий маълумотлари:\nПластик карта рақами: 8600 0609 2497 3002\n(Халқ банки, онаси Ҳамавова Зуҳра номида)\nВиза карта: 4097 8311 0064 7159\n(Саноат қурилиш банк, беморнинг қариндоши Бахрам Худойберганов номида)\nНавбатдаги беморимиз Солиҳабону Ҳамидуллаева, Тошкент шаҳри Олмазор туманида 2011 йилда туғилган. Оилада иккинчи фарзанд бўлган Солиҳабону бир йил давомида оққон касаллиги билан курашиб келмоқда. Касаллик давомидаги оғриқлар етмаганидек, бутун танаси бўйлаб турли хил доғлар пайдо бўлмоқда. Касалликни даволаш, холларни йўқотишнинг иложи бор, фақат оиланинг маблағи етишмайди. Бунинг учун Ҳиндистонга бориш керак. Бориш-келиш ва йўлдаги харажатлар жами 8 минг доллар атрофида бўлар экан. Солиҳабонунинг отаси ҳайдовчи, онаси уй бекаси бўлгани учун оилада бунча маблағ йўқ. Ягона умиди сиз яхшилардан.\nСолиҳабонуга оид маълумотлар:\nПластик карта рақами: 8600 0417 2660 8087\n(Агробанк, онаси Ҳабибуллаева Наргиза номига очилган)\nСбербанк карта рақами: 5469 5500 3818 6877\n(Қариндоши Музаффар Эгамназаров номида)\nТелефон рақами: +998946656619\nТанасида оғриқ, кўзида намлик билан яшаётган яна бир беморимиз Дилнозахон Абдуқаюмова. 2006 йилда Сурхондарё вилоятининг Денов туманида туғилган. Ҳозирда 1-курс муолажаларини олмоқда. Касалхонага яқинда келишган бўлса-да, моддий ёрдамга жуда муҳтож. Онаси Саодат Бобомуродованинг айтишича, Дилнозахондан умидлари катта. Келажакда шифокор бўлишни орзу қилади. Ўзига ўхшаган беморларни даволаб, етук мутахассис бўлиш ниятида. Лекин бунинг учун у соғайиши керак. Соғайиши учун эса, сиз яхшиларнинг ёрдамингиз жуда асқотади. Дилнозахонга ёрдам қўлини чўзинг.\nДилнозахонга оид маълумотлар:\n9860 1401 2137 7794 (Савдогарбанк, беморнинг қариндоши Фирдавс Абдумуродов номида)\n8600 0429 9012 0916 (Агробанк Сирожиддин Абдуқаюмов номида)\nТелефон рақами: +998915805160\nЛавҳамизнинг сўнгги қаҳрамони Суннатилло Тожибоев 2012 йили Тошкент шаҳрида туғилган. Оилада икки фарзанднинг биринчиси бўлган Суннатилло шифохонада 2019 йил декабрдан буён даволаниб келмоқда. “Ўғлим оққон касаллигига чалинди. Бу ҳам етмаганидек, кимёвий дориларнинг таъсида ёмон одатлар ҳам чиқарган. Бунгача билими ҳам, ақли ҳам жойида эди. Охирги пайтлар эшитишида, юриш-туришида камчиликлар кўриняпти. Нима қилишга ҳайронмиз. Даволатиб, тезроқ соғайтирайлик десак, маблағимиз йўқ. Ўзим уй бекаси, хўжайиним эса оддий ишчи”–, дейди Суннатиллонинг онаси Дилобар опа.\nСуннатиллонинг зарурий маълумотлари:\nПластик карта рақами: 8600 3304 9174 8297\n(Ипотека банк, онаси Тошпўлатова Дилобар номида)\nТелефон рақами: +998935784828\nАзиз саховатпеша юртдошлар! Бу мурғак қалблар орзуларга тўла. Уларнинг ҳаётдан умидлари кўп. Улар бизнинг моддий ва маънавий ёрдамимизга муҳтож. Албатта, ҳамманинг ҳам ўз муаммолари бор. Аммо ҳаёт фақат муаммолардан иборат эмас. Қувончли ва завқли онлар ҳам бўлади. Юқоридаги беморларимиз ҳам, уларнинг ота-оналари ҳам хурсанд яшашга ҳақли. Лекин, уларга озгина маблағ ва моддиятнинг йўқлиги тўсқинлик бўлмоқда. Ҳаётда яна бир яхшилик ва ёмонлик деган ҳақиқат бор. Бошига тақдир синовлари тушганлар учун кўмак бериш яхшилик намунасидир. Биз ҳам яхшиликка шошилиб, ёмонликдан қочайлик. Зеро, чиройли амаллар, савоб ишларгина инсоннинг мартабасини оширишини унутмайлик.\nтасвирчи Дониёр Якубов.


- Янв 21, 2020\nДунё яралибдики, тинчлик — осойишталик инсоният учун тенгсиз неъмат бўлиб келмоқда. Чунки, биринчи галда осуда ҳаёт , яратувчан меҳнат фаровонлик, умуман, барча эзгу мақсадларнинг рўёби, энг аввало, шу неъматга боғлик. Бироқ азалдан яхшилик билан ёмонлик, эзгулик билан ёвузлик каби инсон ҳаётига раҳна солувчи офатлар ҳам мавжуд. Ислом шараътида умуман бўлмаган, исломга ёт ғояларнинг, бизнинг юртимизга кириб келишидир. Ёвуз ниятли диний эктремистик ва террорчи оқимларнинг тарафдорлари, халқимизнинг тинч-тотув ҳётига раҳна солишга уринишмокда. Хусусан, хорижий давлатларга кетаётганларнинг маълум қисми шу оқимларнинг таъсирига тушишмоқда. Бу эса чет элдаги кўплаб давлатларнинг наздида юртдошларимизни шу оқимнинг асосий вакиллари сифатида эканлиги ҳақида нотўғри талқинларни ҳам келтиришига сабаб бўлмокда. Ваҳоланки мамлакатимизда шу оқимга кириб кетган инсонлар, ўз қилмишларига пушаймон бўлиб кечирим сўраб қайтганларни авф этишяпти.\nАйнан шу каби халқимизга ёт ва ёш авлод учун зарарли бўлган ёт ғоя ва иллатларнинг салбий таъсиридан ёшларни муҳофаза килиш мақсадида, уларни миллий ғояси ва қадриятларни эъзозлаш руҳида тарбиялаш, эркин фикрлайдиган, ўз қарашларида миллий ғоямизга таянган, ўз ҳатти-ҳаракати, ҳаёт тарзи билан яшашга ёшларни тарбиялаш олдимиздаги вазифалардир.\nБугунги кундаги ёт ғояларнинг алдовларига алданиб ўзи намоз нималигини билмайдиган, ўз юртини шанини топтаб ва оиласини юзини ерга қаратиб, ўзларининг нима қилаётганини билмайдиган кимсалар мана ўшалар илмсиз ислом нималигини, дин нималигини билмайдиган кимсалардир. Мазкур иллатларнинг ортидан манфаат кўраётган айрим кимсалар эса, динни бузиб талқин қилган ҳолда, динни ниқоб қилиб, бузғунчи ва диний ақидапарастлик ғояларини илгари сурмоқда. Ачинарлиси, бугунги кунда мазкур жиноятларнинг қурбонига айланаётганларнинг асосий қисмини, ёшлар ташкил қилади. Сабаби ҳали оқ-қорани ажрата олмайдиган, дунёқараши шаклланмаган ўғил — қизларни тўғри йўлдан оздириш, бирмунча осон. Юртимизда инсон шаъни, қадр-қиммати юксак эътиборда. Бизнинг вазифамиз, мазкур иллатлар тасирига тушиб қолмаслиги учун, дини исломни чуқурроқ етказиш ва ўрганишдир.\nГурлан туман «Қора Алам бобо» жоме масжиди имом-ноиби\n265 марта ўқилди\nДругие материалы в этой категории: « “Оммавий маданият” хавфлари\tСабаб ва оқибат: ёки содир этилган хатонинг сабаби нимада, гуноҳи кимники? »\nСавоб амалларга шошилайлик!\nЛибосларнинг энг яхшиси\nҚАЙСИ ЖОЙДА АЗОН АЙТИЛСА АЛЛОҲ У ЖОЙНИ БАЛОЛАРДАН АСРАЙДИ\nОМАДЛИ БЎЛИШНИ ХОҲЛАЙСИЗМИ ?\nБуюк аллома Абу Мансур Мотуридий насиҳатлари\nОТА-ОНАГА МЕҲРИБОН БЎЛИНГ\nСотаман - у кетаман ёҳуд "Ғассол"ларнинг биз билмаган "иш"лари...\nДунё фан ва маданиятига улкан ҳисса қўшган аллома\nТаълим, фан ва маданият бўйича Ислом ташкилотининг (ИСЕСКО) номи ўзгарди\nСИРОЖИДДИН АБУ ЯҚУБ ЮСУФ ИБН БАКР ИБН МУҲАММАД САККОКИЙ\nШаръий никоҳ ноқонуний бўлмасин!\nСуннийлик эътиқодидаги тизим асосчиси\nЮксак фазилатли инсон\n“Валентин куни“ – беҳаёлик тантанаси\nКоррупцияга қарши курашишнинг 4 таъсир воситаси\nТасаввуфда йўл олиш одоб билан амалга ошади\n“Устозимнинг ҳурматлари учун у зотнинг уйлари томонга оёғимни узатмаганман”\nСабр эвазига топилган жаннат\nФарзандингизни “ҳалоллик вакцинаси” билан эмланг!\nИмом Аъзам зикрлари (маноқиблари)


Халқимизда ҳалиям умид бор… « Ўзбекистон Халқ Ҳаракати\n09 October 2020 - 13:54\n(Муҳаммад Солиҳ ва ёзувчи Нуруллоҳ Муҳаммад Рауфхон суҳбати – 2019)\nНуруллоҳ Муҳаммад .Рауфхон: Энди сиёсат билан шуғулланиш учун алоҳида билим, тайёргарлик, тажриба керак деб ўйлайсизми?\nМуҳаммад Солиҳ: Албатта, агар сизда сиёсий билим, тажриба бўлса яхши. Бироқ сизни тарихий шароит қамчилаб турган бўлса, бу тайёргарликка вақт ҳам тополмайсиз ва сиёсатга шўнғиб кетганингизни ўзингиз ҳам билмай қоласиз. Мен айтаяпман, мен оппонитик инсон эдим, яъни мен сиёсатни ёмон кўрган инсон эдим. Менинг бутун мақолаларим сиёсатчиларга қарши ёзилган, сиёсатга қарши ёзилган, адолат талаб қилинган, у ерда бутун романтик хаёллар ҳимоя қилинган. Сиёсатга қарши ёзилган мақолаларим мени сиёсатга олиб кирди. Сиёсатни ёмон кўриб, сиёсатга қарши курашароқ, сиёсатчи бўлдим. Шундай бир тарихий давр келдики, ўзимизнинг иогомиздан, ўзимизнинг орзу-хаёлларимиздан воз кечдирди сиёсат. Яъни биз учун халқнинг дарди биринчи планга чиқди. Ва мана шу тўлқинда биз ўзимизни сиёсатга кирганимизни билмай қолдик.\nН.М.Р. Барибир Сизда шоирлик устун. Ҳа, шоирлигингиз устун келяпти. Шеърларни соғиниб ўқияпсиз, мен ҳам соғиниб эшитаяпман. (Халқимиз ҳам буни билишини истаяпман.) Сўрамоқчиманки, шоир Муҳаммад Солиҳ билан сиёсатчи Муҳаммад Солиҳ бир-бирига қанчалик уйғун келади? Ҳеч бир-бири билан зидлашганми, бир-бирига қарши курашганми, ҳеч бир-бирин енганми, қайси бири ғолиб, қай бири мағлуб, ёки иккиси ҳам ғолибми?\nМ.С. Балки юзаки шундай кўриниши мумкин, бироқ аслида шеър бир руҳ маҳсули ўлароқ сиёсатдан биз ўйлаган даражада узоқ эмас. Шеърдаги ракурс, шеърдаги эгалланган фикрнинг позицияси бир санъат сифатида кўрилиши мумкин. Аммо сиёсатда ҳам бир позиция, бир ғоянинг ҳимояси, унинг шакли – уям бир санъат аслида. Фикр тамалида санъат икковиям. Бошқа тарафдан мен бу масалада иккиланганман, баъзан ичимда шоирларга қараб хафа бўлардим, кимдир онангни сўкиб турганда қандай қилиб булар шеър ёзади, севги ҳақида ёза олади, деб хафа бўлганман. Кўпроқ амалий ҳаракат тарафдори бўлганман. Бугунгача, яъни мен айни пайтда 70 ёшга киряпман. Агар айни шу дамда халқнинг озодлиги учун энг радикал шаклда курашиш имкони бўлса, мен ҳеч иккиланмай майдонга чиқаман. Бугун ҳам мен биламанки, халқимиз озод бўлгани йўқ. Сиз Ўзбекистон ичида яшайсиз, балки сизнинг тушунчангизда бошқача бўлиши ҳам мумкин. Аммо менинг фикрим, ҳалиям халқимиз қулликда давом этяпти. Мирзиёевнинг келишидан мен жуда катта умид қилганман. Ҳатто ўйладимки, бу одам ишларни яхши қилиб олиб кетса, мен мухолифатни ташлайман, деган ўйга бордим. Нима кераги бор менга мухолифатнинг? Мен мухолифатни зулм бўлса қиламан. Халқимизнинг орзуларини биттаси амалга оширса, биз унга ёрдамчи бўламиз, биз уни дуо қиламиз. Халқнинг орзуси ушалишига ҳозирги иқтидор ёрдамчи бўлса биз, албатта дастаклаймиз. Дастакладик ҳам, уч йил жим турдик. Қўлладик, очиқчасига қўлладим, гапирдим. Фақат жимлик билан эмас, сўз билан ҳам қўлладим Мирзиёв сиёсатини. Мана оқибатини кўрдик, менинг нафақат ўзим, ҳатто китобларим ҳам киролмаяпти ичкарига.\nН.М.Р. Халқимизда ҳалиям умид бор. Сарой интиригалари деймизми, ичкарида бўлаётган сиёсий кураш ёмон кўринишларда деб ўйлайман. Китобингиз масаласида бир шоирни ҳибсга олниши, ундан кейинги воқеалар ва буларнинг ярим-бир йилдан буён чўзилиб келаётгани ва охирида ҳатто бир блогернинг жиннихонага ташланиши, жуда ёмон ҳолатдир. Мана ҳокимларга муносабатлар ҳам, бироз масхарабозликка ҳам ўхшайди менинг назаримда: бир қилғиликни қилиб қўяди, кейин кечирим сўрайди. Ҳақоратлайди ва бироз ўтиб орден олади. Жиддият йўқ, бу нормал жамиятга хос эмас.\nМ.С. Агар раҳбарнинг сўзи бир неча марта ўзининг кучини кўрсатиб, амалга айланмаса, тўртинчи-бешинчи марта такрорланганда халқ унинг сўзига ишонмай қўяди. Мирзиёев бундан бир йил олдинми-икки йил олдинми, бир мамлакатга эшикни очиб, бир мамлакатга ёпиб турди. Битта қарор чиқарди ва кейин уни бекор қилди. Бу унинг имижига биринчи зарба бўлди. Чунки одамлар бу раҳбар ўзининг сўзини тутмайди деган фикрга келишларига сабаб бўлди. Ҳокимлар масаласида бу нарса кўпроқ такрорлана бошлади. Яъни Мирзиёевнинг берган сўзи халқ ичида ўзининг обрўсини йўқотди. Сўз обрўсини йўқотдими, демак, президентнинг ўзи ҳам обрўсини йўқотган бўлади. Агар Мирзиёев буни кўрмаётган бўлса, бу жуда ёмон нарса. Агар буни кўриб-билиб қилаётган бўлса, демак, Мирзиёев одамлар умид қилган лидер эмас ёки Каримовдан фарқли одам эмас. Мирзиёвнинг вақти оз қолди, деярли вақти йўқ. Лимит битди. Ё радикал, ўша халқ кутган тарафга сиёсат юрита бошлайди, ёки халқ назаридан тушади ва ундан кейин бўладиган воқеаларни сиёсий жараён кўрсатади.\nН.М.Р. Энди ёмон томонини Аллоҳ кўрсатмасин, биз эски кадрлар дедик, барибир қаршилик қилиш керак, уларнинг манфаатлари катта.\nМ.С. Кечирасиз, биз эски кадрлар деб уч йилдан бери доим уларга юклаяпмиз. Нега уларни ўзгартирмайди, бирорта янги кадрни кўрдингизми? Нега ўзгартирмайди, ҳаммаси Каримовнинг кадрлари турибди. Кадрлар ўзгармагунча ҳеч нарса ўзгармайди.\nН.М.Р. Чунки уларда эски зеҳният турибди, уларни ўзгартирмаса бўлмайди. Мен ўйладим, президент охирги нутқларидан бирида бизда асосий муаммо, кадрлар масаласи деди. Хўп шуни билган одам, мен бунда бир ишора ҳам кўргандай бўлдим, кадрлар масаласи деганда мен бир иложсизликни кўрдим. Лекин менинг назаримда бунақа ўтиш паллада, катта мақсадлар йўлида халққа суяниш керак эди. Энди бу мавзуга қайтадиган бўлсак, мана шу ҳолатларнинг ўзи ҳам Сизни ҳам бир шоир, ҳам сиёсатчи ўлароқ, туйғуларингиз ичкаридаги одамдан кўра бир неча баробар ўткир бўлади, ҳафсалангизни пир қилган нуқталари борми? Э-э бекор аралашибман, шеъримни ёзиб юраверсам бўларкан, деганга ўхшаш ўйлар кечадими?Аслида бундан олдинги гапингиз бу саволга жавоб бўлди: “Халқим то зулм кўрар экан, мен фаол бўламан”. Бу Сизни ғоя одами эканингизни кўрсатадиган ажойиб нарса. Лекин Сиз радикал деган сўзни ишлатдингиз. Бу бизда бошқача тушунилади. Мен фаол дегим келяпти. Барибир, билгим келяпти: э-э бу бўлмас экан, бекор аралашибман, деб тушкунликка тушган вақтларингиз бўлганми?\nМ.С. Тушкунлик эмас, аммо, гинага ўхшаш бир туйғу пайдо бўлган. Шунча ҳаракат қилапмиз, шунча гапираяпмиз, ҳеч бир натижа йўқ, акс-садо йўқ. Халқнинг авангарди бўлган зиёлилардан ҳеч бир садо йўқ. Аммо зиёлилар кўриб турибди: ҳақ қаерда, ноҳақлик қаерда. “Ҳой, адолатли бўлинглар. Мана бу нуқтада мухолифат тўғри айтаяпти” қабилида 25 йил ичида бирор акс-садо эшитганим йўқ. Доим қулоғим динг тингладим, аммо битта сас чиқмади. Фақат Рауф Парфи, бизнинг атрофимизда бўлган шоирлар айтиб турди, булар тўғри айтаяпти деб. Бироқ асосий қатлам мум тишлаб ўтирди, чорак аср мум тишлади бу халқ. Ўзбек зиёлиларига қаратилган мана шу гина аҳён-аҳёнда пайдо бўлади. Бу шуур остида пайдо бўлади, онгли равишда эмас. Онгли равишда мен биламан, сен буни улар тушуниши учун қилётганинг йўқ-қу, сен буни ўзинг учун қилаяпсан. Халқнинг дарди менинг дардим деяпсизлар, шикоят қилишга ҳаққим йўқ, дейман. Ва Аллоҳга шукур шикоят қилганим йўқ. Укаларим ўтирди у ерда. Учта укам ўтирди. Ҳатто Мақсуд ҳам ўтирди. Мен бирор марта укаларим қамоқда ўтирибди, деб шикоятимни айтдимми, мен халқимни айтдим доим. Бошқаларни гапирдим, укаларимни гапирганим йўқ. Чунки мен биламанки, бу даъво менинг шахсий даъвом. Шахсий дардимни айтиб туриб, менинг дардимни нега тингламаяпсиз, дейиш уят. Халқимни севаман деган сўзни айтиш ҳам уят аслида. Шунинг учун ҳам мен “Севаман” деган сўзни севмийман. Ҳатто қизларга ёзганларимда севаман деган сўз оз. Чунки бу севги билан мақтанаётгандек. Халқингни севиш билан мақтаниб бўладими, одам?! Ҳозир мен халқимнинг дарди бу менинг дардим эди, деяётган бўлсам, бу мақтаниш эмас. Бу ҳақиқатан шундай. Буни мен шахсий ишим ўлароқ қабул қилаяпман, бу учун на мукофот истайиман, на бировдан олқиш истаётганим йўқ. Аммо зиёлилардан, ўзбек ойдинларидан гина туйғуси пайдо бўлди, деяпман. Буям баъзан ундан сўнг ўзимга келаман: “Сен нима деяпсан, сен улар учун қилаётганинг йўқ-ку бу ишни” деб ўзимни койийман.\nН.М.Р Бу ҳайронлик бизда ҳам бор. Ёзувчилар уюшмаси деган ташкилотимиз бор. Ҳар бир аъзоси бир шахс. Аммо ташкилот сифатида ҳам расмий мақомга эга. Аммо ҳаммасини тушунадиган, халққа етказадиган тоифанинг мум тишлаб туриши юмшоқ қилиб айтганда одамни ҳайрон қилади…\nМ.С. Энди яна бир хусусият бор бу гапингизда, ҳозир бизнинг дўстлар у ерда ўтириб “Муҳаммад Солиҳ аввал биз учун шоир, кейин сиёсатчи, аммо мен унинг сиёсатчилигини билмайман, аммо яхши шоир” дейди. Шу ерда ҳам мен ижтимоий иккиламчилик кўраман, сиёсатчи бўлса, айтмайсанми, “Бу одам нима қилди сиёсатчилик қилиб, халқини гапирди гапирса, китобларининг ҳаммасида халқининг дарди ёзилган”. 1999 йилда Рауф Парфи ичкарида туриб “Муҳаммад Солиҳга туҳмат қилдингиз” деб айта олибди. Аудиоси энди чиқди мана. Биз зиёлилар майдонларни тўлдирган эдик, қаерда булар? Ёзувчилар уюшмаси, рассомлардан нега ҳеч ким “Эй тўхтанглар, нега шоирдан сиёсатчини ажратиб олиш керак?” демаяпти. Лекин ундай бўлмаслиги керак. Мен мана шу тактикага қаршиман. Яъни тўғри гапни айтадиган бўлсанг тамомини айт, ё бўлмаса, ҳеч айтма. Биринчи босқичини айтайлик, қолгани кейин дейишяпти.\nН.М.Р Гўёки бу сиёсатчиликда бирор айб қилган дея тан олгандай бўлаяпти.\nМ.С. Тан олаяпти. Бу террорист, аммо яхши шоир дейди.\nН.М.Р. Тўғри таъкидладингиз буни. Баъзилар “Ёзувчилар уюшмаси нега керак?” дейишяпти. Пахтани манакултура қилгандек, фикрни ҳам, маънавиятни ҳам яккаҳокими бўлишга, яъни сиёсатга хизмат қилдиришга, шундай ниятда ташкил қилинган бу ташкилот. Сталин замонида ташкил қилинган ва сиёсатнинг катта бир қуролига айлантирилган. Бу доирадан чиқиб кетолмаяпти, Ёзувчилар уюшмаси ҳеч бўлмаганда бу кўринишда керак эмас. Шоир-ёзувчиларимиз ўзаро суҳбатларда пичирламаётган бўлса ҳам, ошкора айтаётган бўлса ҳам, адолатни гапиршяпти, минбарда эмас, албатта, ўзаро суҳбатларда. Бироқ бу минбарга чиқмаяпти. Ҳозирги гапингизда айтгандай минбарга чиқиб айтса, ҳеч ким ҳеч нима қилмайди. Қилолмайдиям. Ё бўмасам ўнта адиб чиқиб, мана ўша пайтда биз ҳам бор эдик. Биз қанақа бузғунчи ғояни кўтариб чиқибмиз, “Бирлик” бўлиб чиққандаям, “Эрк” бўлиб чиққандаям, ё митингларда мустақиллик шиорларини ўртага ташлаганда мана биз ҳам бор эдик. Биз ҳаммамиз ўшанинг рўёби бўлган замонда яшаяпмиз-ку деб айтолмади, айта олмаяпти…\nМ.С. Бу қадар очиқ бизнинг фаолиятимиз. Биз қўлимизга қурол олиб курашганимиз йўқ. Бугун Мирзиёев Ўрта Осиё учун энг катта душман саналган Толибонлар билан гаплашяпти экан, ҳатто Сурияда қўлига қурол олганлар ва уларнинг оиласини қайтаряпти. Бироқ ҳеч қачон қурол тарафдори бўлмаган демократик ташкилот билан нега гаплашишни истамаяпти? Нега уларнинг Ватанга қайтишига тўсиқ бўлаяпти? Мирзиёев деяпман, чунки у юритяпти ўша сиёсатни. Кечирасиз, Мирзиёевни сизлар оқлаяпсизлар, мен ҳам ҳали қоралаётганим йўқ. Мен тўғрисини айтишга ҳаракат қилаяпман. Агар Мирзиёев бугун Президент сифатида мухолифатга изн бердик деса, ҳаммамиз севина-севина кетамиз. Мен айтдим ҳатто, изн берилган мухолифатни мен қилмайман. Мухолифатга изн берилса, мен мухолифатдан чиқиб кетаман. Чунки, мен мухолифатни изн берилмаган пайтда қиламан. Зулм авжига чиққан пайтда мухолифат қиламан. Зулм йўқ бўлса, гул-гулистон бўлса нега ва кимга керак мухолифат? Ташлайман мухолифатни. Мен ҳайрон бўлаяпманки, бугун Толибон билан ўтирган столга бизни ҳам чақиринг. Бизга ҳеч ниманинг кераги йўқ. Бизга Конституцияда ёзилган ҳақларимизни беринг, бўлгани. Биз сиздан йўлга пул сўраётганимиз йўқ. Ҳатто мусодара қилинган уйимизни ҳам сўраётганимиз йўқ, гарчи сўрашга ҳаққимиз бўлса ҳам. Биз айтяпмиз, бизга Конституцияда ёзилган ҳақ-ҳуқуқимизни беринг, биз ўша истаган – ё кўчада юришга, ё уйда ўтиришга бунинг қарорини биз берамиз. Балки мен уйда ўтирарман, ҳеч мухолифат қилмасман, аммо менга сиз бундай қиласиз деб ҳеч айтманг. Амр берган онингиздан биз мухолифатга ўтамиз. Чунки биз ҳур мамлакатнинг ҳур фуқароси ўлароқ яшаймиз.\nН.М.Р. Зотан мухолифат сўзи ёмон маънода гапирилаверганига қулоқларга ичкарида жуда хунук эшитиладиган қилиб қўйилган. Лекин бунинг ҳеч ёмон томони йўқ. Бу табиий ҳолат, ўзгача фикр дегани. Менам бир қаноат ҳосил қилганим, насиб қилди, бир икки йил яшашга янгилар билан танишдик, ўзим мулоҳаза қилдим. Мухолифатнинг у диний мухолифат бўладими, у сиёсий мухолифатми, уларнинг мамлакатга кириши давлатнинг кучайишига сабаб бўлади, деб ўйлайман. Ҳозир тепада ўтирган бошлиқларимиз масалага теран қараса, ўзларининг мавқеи ҳам кучаяди, дунёда обрўлари ҳам ошади ва давлатимиз кучаяди. Катта кучлар ҳар доим давлат билан халқни бир-бири билан уриштириб қўйишдан манфаатдор. Унда мамлакатни бошқариш осон бўлади, чеккада туриб бошқараверади. 2003 йилда бир мақола ёзган эдим, чиқмаган-у, лекин мен Президент девонига берганман. Катта кучлар келиб туриб, мана бу радикални йўқот дейди, Ислом терроризми, Ислом радикализми кучайяпти сенда дейди ва ҳатто пул беради. Иккинчи қўли билан келиб, сени давлатинг эзаяпти, сени биз ҳимоя қиламиз дейди. Халқ билан давлатни уриштиришнинг оддий механизми бу. Эски механизм. Мухолифатни олиб кириб, жамият тараққиёти учун бошқача фикр бўлиши шарт ва бу ичкарида бўлсин. Аҳиллик билан давлат миқёсида бўлсин. Мана бошқа давлатларда кўрамиз-ку, бугун у партия ҳокимият тепасига келади ва у партия мухолифатга айланади. Яъни буларнинг иккаласиям давлат манфаати учун курашяпти. Мана Колумбияни мисол келтирдим, эллик йил уришибди. Давлат билан партизанлик ҳаракатида бир партия эллик йил уришиш жараёнида бир юз йигирма бешми, бир юз элликми одам ўлган. Мана натижа нима бўлди, давлат ҳам ҳеч нимага эришмади, ўртага Куба тушиб туриб, яраштирдими, келиштирдими, натижа шу. Натижани биз эллик ёки юз йил кутишимиз шарт эмас. Мен демоқчиманки, ҳатто Афғонистонга чиқиб кетганларни ҳам қайтариш мумкин. Ташқарида доимий душманингни яратгандан кўра мамлакатга қўй, нима демоқчисан, кел биргаликда бош қотирамиз, дейиш керак, зидлашиш керак эмас…\nМ.С. Қисқаси, бу Каримовнинг политикаси эди, Каримовнинг сиёсати, ички сиёсати эди. Шу ички сиёсат ҳозиргача давом этаяпти, афсуски. Уни тубдан ўзгартириш керак эди. Қўпориб ташлаш керак. Янги режим, янги демократик режим қуриш керак, зеҳниятни ўзгартириш керак. Кадрларни юз фоиз ўзгартириш керак, эллик фоиз эмас. Қаердан топади, дейиш мумкин, топилади агар истаса. Хоҳиш бўлса, истак бўлса, орзу бўлса, идеал бўлса қийин эмас. Мана Саакашивили келиб туриб, чириб кетган Гуржистонни ярим демократик давлатга айлантириб кетди. Униям ҳайдаворди яна. Ана унинг ўтказган радикал ислоҳотлари ҳалиям ишлаяпти. Ҳозир у ерда пора олиш деган нарса йўқ. Сал телбанамо лидер кўринди. Бироқ радикал ислоҳотларни қилди. Ўзбекистонда ҳам ўттиз йилдан кейин бўлади, деб эртак айтмасин бизга, Каримов айтган эртаги у. Аввал иқтисод, кейин сиёсат, дерди, йўқ, аввал сиёсат, кейин иқтисод. Бу шиорни ўзгартирмагунча, булар одам бўлмайди, Ўзбекистон ҳеч қачон рўшнолик кўрмайди, агар Каримовнинг сиёсати давом этадиган бўлса.\nН.М.Р. Каримов даврида, ўша режим деяётганимизнинг моҳияти шу эдики, маҳалла оқсоқолидан тортиб, Каримовнинг теварагидаги давлат маслаҳатчиларигача ҳаммаси ўша МХХ нинг одами эди, яъни Иноятов назоратидаги одам эди. Давлатни норасмий тарзда МХХ бошқарарди. Дейлик, битта заводнинг директори мутахассис бўлса, ўринбосар қилиб МХХ одамини қўйиб қўярди. Бу нарса оқламади-ку, у замонда. Мен Мирзиёев тушунди, деб ўйладим. Мирзиёев ўша кураторларнинг ҳаммасини йўқотди, йўқотдирди ҳам. Ҳатто диний соҳада имомларга бириктирилган кураторларни ҳаммасини олди. Ярим йиллар даврон сурди бу эркинлик, холос.\nМ.С. Кечирасизу, мен бу маънода жуда пессимистман. Менда ишонч йўқолди. Аммо сиз Ўзбекистон ичида турган бир зиёли ўлароқ, ишонишга ҳаққингиз бор. Мен ташқарида бўлган зиёли ўлароқ ишонмасликка ҳаққим бор. Иншооллоҳ, Сизнинг ўйлаётганларингиз, Сизнинг орзуларингиз рўёбга чиқар, рўёбга чиқсин, деб дуо қиламиз. Ҳаётида жуда кўп алданган одам сифатида бу алдовни ҳам мен нормал қабул қиламан ва мужодаламга мен албатта, аввалгидай давом этишга қарор олганмиз.\nН.М.Р. Бир гапингизда ҳам айтдингиз, одам ўзини мен халқимни севаман, мен халқим учун курашаман дейиш уят, чунки бу сизнинг елкангизга тушган бурч. Одам бурчи билан миннат қилмайди. Бошига қандай мушкул тушса, ўша мушкул унинг тақдири. Кўтара оладиган одамга тушар балки бу мушкул.\nМ.С. Албатта, Аллоҳ кўтара олмайдиган юкни бермайди. Томас Маннинг бир гапи бор: “Ҳақиқий қаҳрамонлик заиф инсонларнинг қаҳрамонлигидир”. Кучли инсонлар учун бир нарса қилса у кучи етганча қилади ва у қаҳрамонлик эмас. Ташқаридан кўп ишни бажариб қўйдингиз деб олқиш қилса, у одамлар учун шундай. Аммо у ишни қилган одам ўзининг кучи етганича қилган бўлади. Биз ҳам бу мухолифатда, депутат бўлдик ва бошқа бўлдик, биз кучимиз етганини қилдик. Кучимиз етмаганини қилмадик. Бунинг учун биз на уяламиз, на кечирим сўраймиз, на мағрурмиз. Яъни Аллоҳ бизга шуни насиб қилди. Аллоҳ бизга у ерда имкон берди, қўлимиздан келгунча ёздик-чиздик, халқимизни ҳимоя қилдик, зулмга қарши ўзимизча курашдик. Аллоҳ бизни у ердан чиқарди ва бу ерда ҳам шукур қилиб, қўлимиздан келган ишни қилаяпмиз. Сиз ҳам мен ҳам Аллоҳ берган бу тақдирни ўзгартирмоқчи эмасмиз, нега бундай бўлди, деган бир ўкинч ҳам йўқ. Мен сизга бу суҳбатда эмас, шахсий суҳбатларда айтганман, мен доим битта дуо қиламан, шукр дуосини қиламан, бошқа ҳеч бир нарса сўрамайман Аллоҳдан. Аллоҳ менга нима керак бўлса, ҳаммасини мендан сўрамасдан берди. Буни берсам, шу қулимга хайрли, деб берган. Менга қоладиган дуо, фақат шукр қиламан. Қамоқда ўтирганимда ҳам шукр қилдим, президент қабул қилди, у ерда ҳам шукр қилдим. Қамоқда ўтириб қилинган шукр билан, президент тантанали қабул қилган пайтда қилинган шукрнинг бир-биридан ҳеч фарқи йўқ. Ўшанинг учун мен ҳатто ўйлайманки, мен жуда омадли инсонман, мени бир золим чиқарди. Пул қилай деб Ватандан кетганим йўқ, ёки пулимни асраб қолай деб кетганим йўқ. Шунинг учун ҳам айтаманки, Оллоҳга шукр! Шукр, шукр, шукр – бизнинг қиладиган бошқа дуомиз йўқ. Қўлимиздан келадиган ишни ва шукр қиламиз. Бу жуда осон!\nН.М.Р. Сиёсий фаолиятингиз, адабий фаолиятингиз тушунарли. Кўп шоирлар эргашади, ўқийдиган, биладиганлар ҳалиям қадрлайди. Мана ижтимоий тармоқларда кўриб турибмиз, баъзан Сиз эмас, бошқалар ташвиқ қилиб ётибди, шеърларингизни қўйяпти, бу бошқа масала. Лекин сиёсий фаолиятингизда ҳам бирор натижага эришдим деб ўйлайсизми ёки ўша эришган натижаларингиз нима?\nМ.С. Бу Рафоқ партиясининг Нажмиддим Эрбокон деган лидери бор, буни биласиз. Йигитлар фильм қилишди: “Муҳаммад Солиҳ фаолияти ҳақида фильм қилаяпмиз, у ҳақида гапиринг”дейишди, у: “Муҳаммад Солиҳ қардошимиз жуда катта сиёсий муваффақиятларга эришди” деб айтяпти. Мен интервьюдан кейин айтдим “Жуда кўп сиёсий муваффақиятларга эришди” деб айтдингиз, буни эшитиб, ўзбеклар ўйлайди, нима муваффақиятларга эришибди, ўзи қочиб юрган бўлса ва умри сургунда ўтди. Президент бўлолмади. Улар ўйлайди дейди, Президент бўлиш учун эмас, бир мақсад учун, ғоя учун курашяпти инсон. Агар шу ерда беш нафар инсон шу ғоянинг орқасида бўлса, буям бир муваффақият. Яъни ғоянинг охиригача ушлаш муваффақиятдир. Ғалаба Аллоҳдан. Ғозийлик, бирор нимани қўлга киритиш бу Аллоҳдан, бироқ бу эмас муваффақият. Ғолиблик охиригача ҳаракат қилиш ва чекинмасликдир. Туркларни ўлдириш мумкин аммо енгиш мумкин эмас, дейди. Ўлади турк ва унинг устига чиқиб ўтиради, аммо уни енголмади. Мухолифат қилар экан, биз ҳам миллатимиз даъвоси учун йўлга чиқар экан, мана шу турк характерига тақлид қилишга ҳаракат қилдик. Майли биз ўламиз, бироқ золимга ҳеч қачон сен ҳақсан, деб айтмаймиз. Ва ўлишга мен ҳозир ҳам эртага ҳам тайёрман, шунингдек курашишга ҳам! Қайтиш ё тушкунлик деган нарса йўқ, аксинча доим кўтаринки руҳдаман. Доим кўтаринки руҳда юриш ҳам чарчатади аслида. Буям кулгули кўринади. Бироқ шундай. Агар кўтаринки руҳ ва ўз эътиқодига ишонч бўлмаса эди, мен сиёсатни аллақачон ташлаган бўлар эдим. Ва агар асосий мақсад Президент бўлиш бўлсайди, аллақачон мен сиёсатни ташлаган бўлардим. Чунки мен биламан, бориб туриб у ерга президент бўлмайман ҳеч вақт. Менинг эътиқодим, менинг ишончим халқ токи мазлум экан мен бир эркак сифатида, шоир ё сиёсатчи эмас, халқининг номусини ўзининг номуси деб идрок қилиб курашмаса, мен ўз эркаклигимдан шубҳа қилган бўламан ва Аллоҳ кўрсатмасин, мен номуссиз одам мақомига тушаман. Ўшанинг учун ҳам халқим учун курашаяпман деганда мен ўзим учун курашаётган бўламан. Яъни аввалам айтдим, тинч ухлашим учун, яна такрорлайман, мусулмоннинг ҳаёти осон, чунки мусулмоннинг принциплари осон. Ислом принципларида мусулмон амалда яшаса энг, осон ҳаёт мусулмон одамникидир. Энг бой инсон мусулмондир. Энг ақлли инсон ҳам мусулмондир, чунки кадарни Аллоҳга беришни энг яхши йўл деган инсон энг ақлли инсондир.\nН.М.Р. 2010 йиллармиди, ижтимоий тармоқларда янги шеърларингизни ўқиб қолдим. Диний мотивларда, диний мотивларда бўлганда ҳам ўз услубингизга солган ҳолда бу йўсинда ифодалаш, жуда ғаройиб! Мен Муҳаммад Солиҳни қайтадан кашф қила бошладим, яъни Ислом ақидасини маҳкам ушлаган шоирни кашф қилдим. Менда кўришиш истаги пайдо бўла бошлади. Чунки биз мусулмонмиз, мусулмонлик бирдан қалбларни бир-бирига боғлаб қўяди. Олдин шеърларингиздан эшитсак, ундан кейин яна сўйрайдиганим бор.


ЎзА - “Нафосат-2019” ғолибларини спорт афсонаси тақдирлади\n“Нафосат-2019” ғолибларини спорт афсонаси тақдирлади\nЮртимизга баҳор фаслининг кириб келиши ҳамиша ўзгача хурсандчилик билан қарши олинади. Табиат билан бирга мамлакатимизда спорт мавсуми ҳам уйғонади, десак муболаға бўлмайди.\nЎзбекистон Республикаси Хотин-қизлар қўмитаси ташаббуси билан Миллий Олимпия қўмитаси ҳамкорлигида бу йил баҳор фаслини ўзгача кайфиятда қарши олди. Жумладан, 8 март – Халқаро хотин-қизлар куни байрами муносабати билан юртимизда илк маротаба “Нафосат-2019” аёллар спартакиадаси ташкил этилди.\nМазкур йирик спорт анжуманида мамлакатимизнинг барча ҳудудларидаги хотин-қизлар волейбол, баскетбол, гандбол, стол тенниси, велоспорт ва бадминтон каби спорт турларида ўз имкониятларини синовдан ўтказишди.\n1-2 март кунлари пойтахтимизда мусобақанинг финал босқичи ўтказилган бўлса, куни кеча “Ўзбекистон” спорт мажмуасида ғолиб ва совриндорларни тантанали тақдирлаш маросими бўлиб ўтди.\nТадбирда сўзга чиққанлар давлатимиз раҳбарининг ташаббуси билан юртимизда кўплаб соҳалар қатори хотин-қизлар саломатлигини янада мустаҳкамлаш, бу жараёнда аёллар спортини ривожлантириш масаласига ҳам алоҳида эътибор берилаётганига тўхталиб ўтишди.\nТадбир давомида умумжамоа ҳисобида ғолиб ва совриндорларни тақдирлаш маросими бўлиб ўтди. Мусобақа якунларига кўра умумжамоа ҳисобида 1-ўрин Тошкент шаҳри вакилларига насиб этди. Улар 6 та олтин ва битта кумуш медаль билан таъқибчиларини сезиларли даражада ортда қолдирди. 2-ўринни эса иккита олтин ҳамда биттадан кумуш ва бронза медалига сазовор бўлган Қорақалпоғистон Республикаси спортсевар аёллари қўлга киритган бўлса, ягона олтин медаль билан Қашқадарё вилояти жамоаси кучли учликни якунлаб берди.\nҒолиб ва совриндорларни жаҳон спортининг афсонаси, енгил атлетиканинг лангарчўпга таяниб сакраш йўналишида икки карра Олимпия ўйинлари ғолиби, кўп карра жаҳон рекордчиси ҳисобланмиш Елена Исинбаева тақдирлади.\nЎз навбатида россиялик машҳур спортчи Ўзбекистонда жисмоний тарбия ва спорт соҳаси ривожи йўлида олиб борилаётган ислоҳотлар ҳақида тўлқинланиб сўзлар экан, мамлакатимизга 2030 йилги Осиё ўйинлари мезбонлигини қўлга киритиш йўлидаги курашда омад тилади.\nШуни таъкидлаш жоиз, саҳналаштирилган бадиий дастур йиғилганларда илиқ таассурот қолдирди ва меҳмонлар тадбирдан бир олам қувонч билан қайтишди.


БМТ Хавфсизлик кенгашининг доимий аъзоси бўлган давлатлар Германия билан бирликда бугун Парижда Эрон муаммосини муҳокама қилди.\nМуҳокамада ЕИ раҳбариятидан Хавер Солана иштирок қилди.\nСолана бундан олдин Эрон ядровий идораси раҳбари Али Ларижоний билан учрашган эди.\nРасмий Теҳрон жаҳон ҳамжамиятининг Эрон ядровий дастури борасидаги таклифларига жавоб беришдан бош тортиб келмоқда.\nЭрон уранни бойитиш дастурларидан воз кечиши эвазига, дунёдаги етакчи давлатлар АҚШ, Хитой, Россия ҳамда Европа Иттифоқи давлатлари ўтган ой бошида Эронга бир қатор имтиёзларни таклиф қилган эди.\nКеча Ларижоний музокаралар ҳали узоққа чўзилишини айтган эди.


«Иккинчи хотин бўлишни истамагандим, аммо…»\nБировнинг бахти эвазига бахт қуриб бўлмайди!\nБатафсил... Comments (1) «Хотиним онамга ёқмаса, уйланавераман!»\nСахифамиз эксперти — таниқли тележурналист Насиба Мақсудова билан дардлашгани келган бу аёл исмини хам сир тутмаслигимизни сўради-ю, биз ошкор этишдан истихола қилдик. Сухбатдошимиз арзимаган сабаблардан жанжал қиладиган қайнонасию фарзандларини тан олмайдиган турмуш ўртоғидан кўрган жабр-зулмлари хақида сўзлаб берди…\nБатафсил... Янги шарх қўшиш Ғийбатлардан чарчадим\n— Биз бахтли оила қурганмиз. Уч нафар фарзандимиз бор. 30 ёшдаман. Турмуш ўртоғим иши кўпайгани туфайли уйга камроқ келадиган бўлиб қолган. Қўшни аёллар эса бизнинг тинч-тотув оиламизни бузиш ниятида ғийбат қилиб, “эрингиз бошқасига уйланган” дейишмоқда. Уч аёл бутун маҳаллага гап тарқатиб юришибди. Уларга қарши қандай курашсам экан?\nШаҳноза, Тошкент вилояти\nБатафсил... Янги шарх қўшиш Ўзга йигитга беришмоқчи...\n— 23 ёшдаман. Уйдагилар мени турмушга беришмоқчи. Биз эшонлар оиласиданмиз. Ота-онам ўзим билмаган, севмаган йигитга, яъни эшон йигитга узатишмоқчи. Севган йигитимнинг оиласи эса қоралардан. Ота-онам рози бўлишмаяпти, “ҳаётинг яхши бўлмайди” дейишмоқда. Наҳотки шундай бўлса?\nШоҳиста, Самарқанд вилояти\nБатафсил... Янги шарх қўшиш Аёл - Оила қасрининг маликаси\nМуҳиба Ҳамидова — Ўзбекистон журналистлар уюшмаси аъзоси. Ўзбекистон Хотин-қизлар қўмитасининг Илм-фан, таълим, маданият, диний маърифат ва хотин-қизларнинг маънавий манфаатларини муҳофаза қилиш бўлими мудири.\nҚайнотамнинг шикояти сабаб…\nБатафсил... Янги шарх қўшиш Биринчи«12345\tАнонс\tпрофилга кириш\tИсмни ёдга сақлаш


«Энг ёмон сценарий ортда қолди» — ЖССТ расмийси пандемия қачон тугаши ҳақида гапирди - xabar.uz\n«Энг ёмон сценарий ортда қолди» —...\n24.02.2021 12:41 0 2410\nКоронавирус пандемияси келаси йил бошида тугаши кутилмоқда. Ушбу фаразни Жаҳон соғлиқни сақлаш ташкилоти (ЖССТ) Минтақавий ваколатхонаси раҳбари Ханс Клюге маълум қилган.\n«Энг ёмон сценарий ортда қолди. Биз вирус ҳақида тарқалишни бошлаган 2020 йилга нисбатан кўпроқ маълумот биламиз», — дея Даниянинг DR телеканали расмийнинг сўзларини келтирмоқда.\nКлюгенинг таъкидлашича, вирус инсоният орасида бутунлай йўқ бўлиб кетмайди, аммо белгиланган санага қадар маълум чекловларга эҳтиёж қолмайди. Шу билан бирга, расмий бу фақат тахмин эканлигини таъкидлаган, чунки ҳозирча ҳеч ким вазият қандай ривожланишини аниқ айта олмайди.\nЖССТ раҳбари Тедрос Адханом Гебрейесус ўз навбатида эмлашларни ортга сурмасликка чақирган, чунки мутациялар ва янги штаммларнинг пайдо бўлиши сабабли мавжуд вакциналар кейин фойдасиз бўлиши мумкин.\nҲозирги кунга келиб дунёда 111 миллиондан ортиқ одам коронавирус билан касалланган, деярли 2,5 миллион киши вафот этган. Юқтирилган ва қурбон бўлганларнинг аксарияти АҚШ, Ҳиндистон ва Бразилияда давлатларига тўғри келади.\nХориж 25/03, 10:18\nЖССТ Тожикистонда яна бир эпидемия тарқалиши ҳақида хабар берди


Жонни Депп комедик фильмда Трампнинг ёшлигини ўйнади\nҲолливуд актёри Жонни Депп АҚШ президентлиги учун номзод бўлган Дональд Трамп образини яратди. New York Times нашри берган маълумотга кўра, фильм «Савдолашиш санъати» деб номланган бўлиб қисқа метражли кўринишда суратга олинган.\nМазкур картинани Funny or die юмористик сайтида томоша қилишингиз мумкин. Фильм 50 дақиқа давом этиб, унда Трампнинг ёшлиги ҳақида ҳикоя қилинади.\nСюжетга кўра, Трамп 1980 йилларда ўзи сценарий ёзиб, ўзи режиссёрлик, продюсерлик ва бош ролни ижро этган фильм суратга олади. Бироқ фильм тайёр бўлганида, Трамп уни токчага қўйиб қўйишни буюради. Лентани Рон Ховард (фильмнинг ҳақиқий режиссёри) топиб олмагунига қадар у чанг босиб ётади. Шундан кейин Ховард уни томошабинлар эътиборига тақдим қилади.


16:35 / 09.09.2016\nҲайит байрамлари қадимдан юртимизда ўзгача, халқимизга хос меҳр-мурувват, бағрикенглик ва саховат ифодаси бўлиб келган. Ҳар йили Президентимизнинг ҳайит байрамларини нишонлаш тўғрисидаги қарорларида жойларда тартибли ва юқори даражада, халқимизнинг миллий ва диний қадриятларига мос равишда ўтиши учун тегишли тадбирларни амалга оширишга қатор мутасадди ташкилотлар жалб қилинади. Буларнинг барчаси давлатимиз томонидан юртимиз мусулмонларига кўрсатилаётган юксак эътибор намунасидир.\nҚурбонлик қилиш закот, фитр садақаси каби молиявий ибодат бўлиб, у Қуръони карим, ҳадиси шариф ва ижмоъ билан собитдир. Аллоҳ таоло марҳамат қилади: “Биз (ўтган) барча умматга Аллоҳ берган чорва молларини (сўйиш) олдидан Унинг номини зикр қилишлари учун – қурбонлик қилишни буюрганмиз. Бас, (барчаларингизнинг) илоҳингиз бир Илоҳдир. Бас, Унгагина бўйин сунингиз ва (эй, Муҳаммад!) Итоат қилувчиларга хушхабар беринг!” (Ҳож, 34).\nБаро ибн Озиб (розиялоҳу анҳу) ривоят қилади: «Расулуллоҳ (соллаллоҳу алайҳи ва саллам) бундай деганлар: “Бугунги биринчи қиладиган ишимиз аввал ийд намозини ўқиш, сўнгра уйга қайтиб қурбонлик қилишимиздир. Кимдаким шундай қилса, у суннатга мувофиқ иш қилибди. Кимдаким намоздан олдин қурбонлик қилса, у оиласи учун тайёрлаган оддий гўшт, яъни қурбонлик эмасдир”.\nҲақиқатан, қурбонликка сўйилган ҳайвонларнинг гўштларига ҳам, қонларига ҳам Аллоҳ таоло муҳтож эмас. Қурбонлик қилишдан мақсад банданинг Яратувчи амрига итоатини ва тақвосини намоён этишдир.\nРасулуллоҳ (соллаллоҳу алайҳи ва саллам) ҳадиси шарифда марҳамат қилиб: “Қурбонлик қилиш чиройли амаллардандир. У бандани дунёда балолардан ва охиратда офатлардан ҳимоя қилади. Ҳайит намозини ўқиб, қурбонлик сўйган мўминлар менинг умматимдандир”, – деганлар.\nҚурбонлик сўйишнинг аввали ҳайит намозини адо этилганидан сўнг сўйилади. Унинг охирги вақти эса ҳайитнинг учинчи куни аср вақтигачадир.\nҚурбонлик қилувчининг қурбонлик сўйиш вақтида ҳозир бўлиши мустаҳабдир.\nРасулуллоҳ (соллаллоҳу алайҳи ва саллам) қизлари Фотима (розияллоҳу анҳо)га: “Бориб қурбонлигинга шоҳид бўл. Унинг биринчи томган қони билан баробар сенинг ўтган гуноҳларинг мағфират қилинур”, - дедилар. “Эй Аллоҳнинг расули! Бу бизга – аҳли байтга хосми ёки мусулмонларга умумийми?”, - дедилар Фотима (розияллоҳу анҳо). Шунда Сарвари коинот: “Йўқ, мусулмонларга умумий”, - деб жавоб бердилар.\nҚурбонликка қўй, эчки, туя, сигир каби ҳайвонларнинг эркаги ҳам, урғочиси ҳам сўйилиши мумкин. Булардан туя 5 ёш, сигир 2 ёш, қўй ва эчки эса 1 ёшга тўлган бўлиши керак. Қўй агар олти ойга тўлган бўлса ҳам жуссаси бир ёшникидек катта бўлса уни қурбонлик қилиш жоиздир.\nМол ва туяни етти киши номидан сўйилишига шариатимизда кўрсатмалар бор. Жобир (розияллоҳу анҳу)дан ривоят қиладилар: “Набий (соллаллоҳу алайҳи ва саллам) билан Ҳудайбияда бир туяни етти киши номидан, бир сигирни етти киши номидан сўйдик” (Абу Довуд, Муслим ва Термизий ривоятлари).\nАгар мол ёки туя 7 киши номидан сўйиладиган бўлса, унинг гўштини тақсимлашда чамалаб эмас, балки килолаб ўлчаган ҳолда тенг тақсимланади ва етти киши ҳам қурбонлик қилишни ният қилган бўлиши лозим.\nҚурбонлик сўйиши вожиб бўлган киши қурбонликни вақтида сўймаса, кейин унинг қийматини садақа қилиш вожибдир. Сўйилган қурбонликнинг учга бўлиб, бир қисмини садақа қилиш, яна бир қисмини едириш, қолган бир қисмини ўзи ва оиласи учун олиб қўйиш мустаҳабдир.\nКўп болали кишилар ҳаммасини оиласи билан баҳам кўриши ҳам мумкин. Мусулмон бўлмаган қўшниларга ҳам қурбонлик гўштидан бериш мусулмонлик зийнатидан ҳисобланади. Қурбонлик терисини сотиш, қассобга меҳнатининг эвазига бериш мумкин эмас, у фақир кишига садақа қилинади ёки рўзғорда ишлатиш учун олиб қўйилади. Қассобга хизмат ҳақи берилади, қурбонлик гўштидан ҳақ сифатида берилмайди.\nҚурбонликка ҳар томонлама соғ ва семиз бўлган жонлиқларни сўйиш шариатимиз кўрсатмаларидандир. Бунинг ҳам ўзига хос ҳикматлари бор албатта. Биринчидан, бу қурбонлик Аллоҳ таолога атаб қилингани учун уни соғ-саломат, ҳеч бир нуқсонсиз бўлишига эътибор бериш, Яратганга нисбатан юксак одобни кўрсатади. Қурбонлик қилинадиган ҳайвоннинг айбу нуқсонсизини топиш эса, тақвонинг баркамоллиги учун уринишдир. Иккинчидан, бу мусулмонларнинг ўрталаридаги меҳр-оқибатларини мустаҳкамлайди. Уларга касал ҳайвонларнинг гўштини эмас, балки соғ ва семиз ҳайвонларнинг гўштини совға қилиш яхши ишлардандир.\nҚурбонлик маросимини ўтказган Ироқ терма жамоаси йирик ҳисобда ғалаба қозонди\n10:07 / 12.10.2016


22.01.2018 23:50 0 1006\nЎзбекистон Республикаси билан Беларусь Республикаси ўртасида дипломатик муносабатлар ўрнатилганига 2018 йил 21 январь куни 25 йил тўлиши муносабати билан икки давлат раҳбарлари бир-бирларини қутладилар. Бу ҳақда ЎзА ёзмоқда.\nЎзбекистон Президенти Шавкат Мирзиёев ўз мактубида мустаҳкам дўстлик ришталари, ўзаро ҳурмат ва қўллаб-қувватлаш, умумий манфаатларни ҳисобга олиш тамойилларига асосланган Ўзбекистон – Беларусь ҳамкорлигининг бугунги даражасини мамлакатимиз юксак қадрлашини таъкидлаган. У ўз сўзида Беларусь раҳбарининг Ўзбекистонга ташрифини кутаётганини таъкидлаган.\n«Ўзбекистон ва Беларусь ўртасидаги ҳамкорликни сифат жиҳатидан янги босқичга кўтариш, уни аниқ амалий мазмун билан бойитиш учун олдимизда ҳамкорлигимизнинг мавжуд салоҳиятини тўлиқ ишга солишдек муҳим вазифа турибди, – деб қайд этган давлатимиз раҳбари. – Шу маънода, Сизнинг Ўзбекистонга ташрифингизни интизорлик билан кутяпман. Бу бизга ўзаро муносабатларимизнинг барча жиҳатларини ҳар томонлама муҳокама қилиш, шунингдек, яқин йилларга мўлжалланган ҳамкорлигимизнинг истиқболли йўналиш ва лойиҳаларини белгилаб олиш имконини бериши шубҳасиз».\nЎзбекистон Шавкат Мирзиёев Беларусь Лукашенко


АҚШда 22 ёшли талаба умрбод қамоқ жазосига ҳукм қилинди | Qalampir.uz\nАҚШда 22 ёшли талаба умрбод қамоқ жазосига ҳукм қилинди\nОлам\t01 Октябрь 11:36 25530\nАҚШ суди 2019 йилда Калифорниядаги яҳудийлар синагогасида отишма уюштирган америкалик Жон Эрнестни муддатидан олдин озод қилиш ҳуқуқисиз умрбод қамоқ жазосига ҳукм қилди. Бу ҳақда РИА Новости ёзмоқда.\nШундай қилиб, 22 ёшли Эрнест умрбод қамоқ жазосига ҳукм қилинган бўлса-да, содир этган жиноятлари учун унга хавф солаётган ўлим жазосидан қутулиб қолган.\nМаълум қилинишича, Эрнест айбини тан олиш учун прокуратура билан битим тузган. АҚШ Адлия вазирлигига кўра, айнан мана шу битим 22 ёшли талабага ўлим жазосини умрбод қамоқ билан алмаштиришга имкон берган.\nМаълумот ўрнида, Эрнестга 109 та пункт бўйича айблов қўйилган. У 2019 йилнинг апрель ойи охирида Калифорния штатининг Сан-Диего яқинидаги ибодатхонада диний байрамни нишонлаётган яҳудийларга ҳужум қилган. Бунинг оқибатида бир аёл ҳалок бўлган, яна 3 киши жароҳатланган. Ўша вақтда ибодатхонада 100 киши бўлган.\nАвтомат билан қуролланган Эрнест камида 10 марта ўқ узган. Бироқ, носозлик сабаб автомат ўқ узишдан тўхтаган. Шундан сўнг, жиноятчи ибодатхонадан қочиб чиқиб, воқеа жойидан яширинган. Якунда унинг ўзи отишма ҳақида ҳуқуқ-тартибот ходимларига хабар бериб, таслим бўлган.\nАмерика Қўшма Штатлари антисемитизмга қарши лигаси (ADL) га кўра, 2020 йил май ойида мамлакатда антисемитизм билан боғлиқ жиноятлар рекорд даражага етган.\n26 Октябрь 19:34 29861\n28 Октябрь 19:02 25115\n28 Октябрь 13:39 22855


«Өзгидромет» 9-11-октябрь күнлери күтилип атырған ҳаўа райы ҳаққында хабарландырыў жәриялады – Kar24.uz\n08.10.2021 1045 views0\n«Өзгидромет»тиң хабар бериўинше, усы жылдың 9-11-октябрь күнлери республикамыз аймағына Каспий теңизи арқалы Россияның Европадағы бөлегиниң (Москва областы) үстинде қәлиплескен суўық ҳәм ығал ҳаўа массалары кирип келеди.\nҲаўаның температурасы 10-12 градусқа шекем төменлеўи күтилмекте.\n9-11-октябрьде күндизги ўақытлары температура 10-13 градус жыллы, 10-11-октябрьде түнде 2-5 градус жыллы болыўы күтиледи. Қарақалпақстанда 9-10-октябрьде түнде айырым жерлерде 0-3 градус суўық болады.\n9-10-октябрьде Өзбекстан көлеминде айырым жерлерде жаўын жаўады. Таўлы жерлердиң айырым орынларында күшли жаўын-шашын (жаўын, қар) болады, көриўшеңлик дәрежеси төменлейди.\n9-10-октябрьде Өзбекстан бойлап айырым жерлерде самалдың тезлиги 17-22 м/с қа шекем күшейиўи күтилмекте.\n“Гүздиң өзи келди, газ келмеди ярай, келмеди” яки Тақыятас районы “Мост отряд” посёлкасында газ жоқ…\nТест сынақлары бойынша усыныслар қабыл етиледи


RMM.UZ – Республика Мулк Маркази\nАвтомототранспорт воситалари, асбоб-ускуналар, хўжалик юритувчи субъектлар устав фондидаги улушлар, шу жумладан, кўчмас мулк ҳисобланмайдиган бошқа турдаги мулкларнинг оммавий савдоларини ташкил этиш\nЮқори даражадаги хизматларни таклиф этамиз\nОчиқ ва онлайн аукцион савдолари\nТурли русумдаги транспорт воситалари\nАвтомототранспорт воситалари, асбоб-ускуналар, хўжалик юритувчи субъектлар устав фондидаги улушлар ва бошқа турдаги мулклар\nТашкилотимиз фаолиятининг асосий босқичи мулклар савдоси билан боғлиқ. Биз билан ҳамкорликда мулкларингиз савдосини самарали, ишончли ва қонуний тарзда амалга оширишингиз мумкин.\nСотилган ёки ҳарид қилинган мулкларнинг расмийлаштирилиши юзасидан техник ва юридик маслаҳат бериш хизматини ҳам таклиф этамиз. Биз учун хизматлар сифати биринчи даражадаги мақсад ҳисобланади.\nСотилиши керак бўлган мулкингизни биз орқали савдога чиқарсангиз, жараён қуйидаги осон ва тез ўтказиладиган босқичларда амалга оширилади:\nМулк шартнома асосида очиқ ёки онлайн аукционга чиқарилиши эълон қилинади.\nБелгиланган вақт оралиғида талабгор ҳаридорлардан аризалар қабул қилинади.\nСавдо ўтказилади ва мулк сотилган шахс номига қайта расмийлаштирилади.\nБИЗ ЭРИШГАН НАТИЖАЛАР\nтранспорт воситалари сотилди\nсамарали келишувлар имзоланди\nкорхона улушлари сотилди\nБиз билан ҳамкорлигингиз ҳар томонлама\nсамарали бўлиши кафолатланади.\nТошкент шаҳар, Мирзо Улуғбек тумани, Ҳамид Олимжон кўчаси, 13-А уй\n+998 71 237 23 96


Автор: admin 0 Комментариев африка, Бразилия, дарахт, какао, какао уруғи, ўрмон, шоколад, эквадор\nКакао дарахтининг асл ватани жанубий Американинг Амазонка ва Ориноко соҳилларидагл тропик ўрмонлардир. Бу дарахтнинг ерли халқлар какао деб атаган мевасини Колумб антиқа нарса тарзида Европага келтирган.\nЕрли халқ какао уруғини қовуриб, туйиб, совуқ сувда қорганлар, унга ванил билан қалампир қўшиб, кўпиргунча аралаштирганлар; шу тарзда ҳосил бўлган хушхўр ичимликни улар «чоколатл» деб атаганлар. Испанларгина какаони қайнатилган сувда тайёрлай бошлаганлар. ХIХ асргача какаони бадавлат табақадаги кишиларгина тансиқ ичимлик сифатида истеъмол қилган.\nКакао дарахти типик нам тропик ўрмон ўсимлиги бўлиб, соя-салқин жойда ўсади. Какао дарахти униб, ўсиб мева бера бошлаши учун тупроқ ва ҳаво жуда нам, ҳарорати +25— 28°C, йиллик ёғин миқдори 1500—2000 миллиметр бўлиши зарур. Какао дарахтининг ёш ниҳоллари қуёш нурига бардош беролмайди. У, одатда, денгиз сатҳидан 600 метргача баланд жойларда ўсади. Какао дарахтининг бўйи 15 метрга, танасининг йўғонлиги 20 сантиметрга этади. Барглари тўқ яшил, ялтироқ бўлади. Плантацияларда мевасини териш қулайроқ бўлиши учун дарахтнинг учидаги шох-шаббаларини бутаб, қайтариб туришади, бўйи 5—8 метр атрофида сақланади.\nКакао дарахтининг гуллари майда, оқиш-пушти ранг бўлиб, бошқа мева дарахтларидаги сингари новдаларнинг учида жойлашмайди, балки дарахт танасидан шода-шода бўлиб чиқади.\nКакао дарахти йил давомида гуллаб, ҳосил бериб туради, меваси 4—8 ойда етилади.\nКакао дарахти 4—5 йилда ҳосилга киради, 10 ва 20 ёшларида ҳосили жуда кўпаяди, 40 ёшгача ҳосил беради. Узунлиги 20 сантиметр, оғирлиги ярим килограммгача бўлган меваси кўриниши жиҳатидан бироз бодрингга ўхшаб кетади, ичида бир қатор, ҳар қаторда 25 тадан 50 тагача уруғи бўлади; уруғ ловиясимон, узунлиги 2—3 сантиметр келади. Териб олинган мева эртасигаёқ пўсти тозаланиб, уруғи қуритилади. Шунда у жигарранг тусга киради ва хушбўй бўлади. Кейин какао урағи яшикларда шоколад фабрикаларига жўнатилади.\nКакао уруғи таркибида ошловчи модда, ёғ, крахмал ва оқсил моддалар борлиги учун у тўйимлидир. Какао уруғининг тахир мазасини кетказиш учун у 140°C иссиқда қовурилади. Какао урағидан ёғ ҳам олинади.\nХХ аср бошларида дунё бозорига, асосан, Эквадор, Венесуела ва Бразилия какао чиқарар эди. Кейинчалик какаони, асосан, Африка етиштирадиган бўлиб қолди, чунки ҳавосининг ҳарорати йил бўйи юқори ва нам бўлган Ғарбий Африка иқлими какао дарахтининг ўсиши учун жуда мос келган. Гвинея соҳили (Олтин қирғоқ) ҳам дунё бозорига энг кўп какао чиқарадиган ўлкага айланди.


Ўзбекистон Республикаси Халқ таълими вазирлиги - Ўқувчилар ўртасида 5 та муҳим ташаббус тадбирлари доирасида йил якунига қадар танловлар ўтказилади\nЎқувчилар ўртасида 5 та муҳим ташаббус тадбирлари доирасида йил якунига қадар танловлар ўтказилади\nЎзбекистон Республикаси Халқ таълими вазирлиги томонидан жорий йилнинг июнь-ноябрь ойларида 5 та муҳум ташаббус бўйича кўрик-танлов, фестиваль ва спорт мусобақалари ўтказилади.\nМазкур тадбирлар Ўзбекистон Республикаси Президентининг ўқувчи-ёшлар билан ишлашни самарали ташкил этишда маданият, санъат, спорт, ахборот-технологиялари, китоб ўқишга қизиқишни ошириш, ўқувчи-қизларни ижтимоий фаол ҳаётга жалб этиш бўйича 5 та муҳим ташаббусни амалга ошириш мақсадида ташкил этилмоқда.\nТадбирлар 2019 йилнинг октябрь-ноябрь ойларида ўтказилган «Умумтаълим мактабларида 5 ташаббус» фестивалининг мантиқий давомидир.\nУшбу тадбирлар доирасида 14 та кўрик-танлов, фестиваль ва спорт мусобақалари ўтказилади. Жумладан:\nа) Биринчи ташаббус бўйича:\n«Ижодкор болалар» фестивали;\n«5 ташаббус – санъат билан» шиори остида хор жамоалари фестиваль-танлови;\nб) Иккинчи ташаббус бўйича:\n«5 ташаббус – спорт билан» шиори остида умумтаълим мактаблари ўқувчилари ўртасида баскетбол спорт туридан мусобақаси;\nУмумий ўрта таълим мактаблари ўқувчилари ва ўқитувчилари ўртасида спортнинг шахмат туридан республика биринчилиги;\nИмконияти чекланган болалар учун ихтисослаштирилган мактаб-интернатлари ўқувчилари ўртасида республика биринчилиги;\nУмумий ўрта таълим мактаблари ўқувчилари ўртасида «Футболимиз келажаги сенинг қўлингда» шиори остида республика биринчилиги;\nУмумий ўрта таълим мактаблари ўқувчилари ва ўқитувчилари ўртасида «Қувноқ стартлар» спорт мусобақалари;\nУмумий ўрта таълим мактабларининг бошланғич синф ўқувчилари учун «Болажонлар спорт жамоалари» ҳамда юқори синф ўқувчилари ўртасида «Ёшлик спорт жамоалари» республика биринчилиги;\nУмумий ўрта таълим мактаблари ўқувчилари ўртасида «Кураш - миллий ғуруримиз» шиори остида спортнинг кураш туридан республика биринчилиги;\nв) Учинчи ташаббус бўйича:\n«5 ташаббус - ахборот технологиялари билан» шиори остида «Болалар техник ижодкорлиги» фестиваль-танлови;\nг) Тўртинчи ташаббус бўйича:\n«5 ташаббус – китоб билан» шиори остида фестиваль-танлов;\n«Ижод, истеъдод ва маҳорат - дўстлик I болалар фестивали»;\nд) Бешинчи ташаббус бўйича:\n«5ташаббус - беш имконият» шиори остида «Қизларжон» кўрик-танлови.\nМазкур тадбирларда ҳудудларда жами 3,5 млн. нафар ўқувчи-ёшлар иштирок этиши режалаштирилмоқда. Тадбирларда 443 та умумтаълим мактаблари ҳамда 5 307 нафар нафар ўқувчи, ўқитувчилар ғолиб ва совриндор бўладилар.\nҒолиб бўлган ўқувчи, ўқитувчилар ҳамда таълим муассасаларига 30 номга яқин мусиқа жиҳозлари, спорт инвентарлари, компьютер техникаси, медиа жиҳозлар, бадиий адабиётлар ва тикув машиналари совға қилинади.\nТадбирлар жараёнлари ҳақидаги маълумотларни facebook ва телеграм ижтимоий тармоқларида ташкил этилган 5ташаббус_мактабда гуруҳида кузатиб бориш имконияти мавжуд.\nМазкур тадбирларни ташкил этишдан асосий мақсад ўқувчилар ўртасида соғлом рақобат муҳитини шакллантириш, янги қирраларини руёбга чиқариш ва эркин фикрлашга шарт-шароитлардан иборат.\nЎқувчилар ўртасида 5 та муҳим ташаббус тадбирлари доирасида йил якунига қадар ўтказиладиган танловлар низомлари тасдиқланган буйруқни юклаб олиш


2 Юҳанно Глава 1\nХудо танлаб олган азиз хоним ва унинг болаларига мен — оқсоқолдан салом! Мен сизларни чин дилдан яхши кўраман, менгина эмас, ҳақиқатни билиб олганларнинг ҳаммаси сизларни яхши кўради.\nБу севгига дилимиздан жой олган ва то абад биз билан бўладиган ҳақиқат асос бўлди.\nБиз ҳақиқат ва севги бўйича яшар эканмиз, Отамиз Худо ва Отамизнинг Ўғли Исо Масиҳ берадиган иноят, марҳамат ва тинчлик бизга доим ёр бўлади.\nҲурматли хоним, фарзандларингизнинг бир нечтаси Отамиз Худонинг бизга берган амрини бажариб, ҳақиқат йўлида юраётган эканлар. Мен бундан ғоят хурсанд бўлдим.\nСиздан бир илтимосим бор, бир–биримизни яхши кўрайлик. Сизга янги амрни ёзаётганим йўқ, бу амр бизга бошидан берилган.\nСевги — биз Худонинг амрларига амал қилишимиздан иборат. Сизлар бу амрни бошидан эшитгансизлар ва унга амал қилиб яшашингиз керак.\nБуларни ёдингизда тутинглар, чунки дунёда ёлғончилар кўпайиб кетган. Исо Масиҳ инсон бўлиб келганини улар тан олмайдилар. Уларнинг ҳар бири ёлғончи ва Масиҳнинг душманидир!\nШундай экан, огоҳ бўлинглар! Мукофотингизни тўлиқ олиш учун Масиҳга бўлган ҳақиқий имонингизни маҳкам тутинглар.\nМасиҳ таълимотини ортда қолдириб, ўзича “жадаллаб кетган” одамда Худо йўқ. Масиҳ таълимоти бўйича яшаган одамда эса Ота ҳам, Ўғил ҳам бор.\nАгар бирор киши олдингизга келиб, сизларга бошқача таълимотни ўргатса, уни уйингизга киритманглар, таклиф ҳам қилманглар.\nАгар уни таклиф қиладиган бўлсангиз, унинг ёмон ишларига шерик бўлган ҳисобланасиз.\nСизларга айтадиган гапим кўп, аммо буларни сиёҳ билан қоғозга ёзишни истамадим. Ундан кўра, олдингизга бориб, сизлар билан юзма–юз гаплашаман, деб умид қиламан. Шунда шодлигимиз тугал бўлади.\nХудо танлаб олган азиз синглингизнинг болалари сизларга салом йўллашяпти.


Камилов Афғонистонга сафар қилади\nБўлажак учрашувларда Ўзбекистон-Афғонистон муносабатларининг ҳозирги ҳолати ва келгусида ривожланиш истиқболлари муҳокама қилинади.\nТОШКЕНТ, 22 фев — Sputnik. 2021 йилнинг 23 февраль куни Ўзбекистон ташқи ишлар вазири Абдулазиз Камилов Афғонистонга амалий ташриф билан боради. Бу ҳақда ТИВ матбуот хизмати хабар қилмоқда.\nБўлажак учрашувлар ва музокаралар чоғида Ўзбекистон-Афғонистон муносабатларининг ҳозирги ҳолати ва келгусида ривожланиш истиқболларини муҳокама қилиш режалаштирилган.\nМинтақалараро савдо айланмасини ошириш, Марказий ва Жанубий Осиёни боғлайдиган қўшма транспорт-коммуникация лойиҳаларини амалга оширишнинг янги имкониятлари бўйича фикр алмашилади.\nЭслатиб ўтамиз, 16-18 февраль кунлари Абдулазиз Камилов Тожикистон, Туркманистон ва Қозоғистонга амалий ташриф билан борган эди.


Бу 17 ёшли йигитнинг сўнгги куни бўлиши мумкин эди...\n15:59 / 26.02.2017\nҲиндистонда яшовчи 17 ёшли Анкур Рай юрак соҳасида вирус натижасида юзага келган касаллик сабаб трансплантация амалиётига муҳтож бўлиб қолди. Daily Mail шу ҳақида хабар берди.\nҲиндистон тиббиёт фанлари институти шифокорлари агар юрак кўчириб ўтказиш амалиёти ўтказилмаса, йигитнинг бир ҳафтадан ортиқ яшамаслигини айтишди.\nАнкур Райни сунъий йўл билан ҳаётни қўллаб турувчи ускунага ўтказиш ва мўъжиза юз беришини кутишдан ўзга чора қолмаганди. Таъкидлаш жоизки, Ҳиндистонда диний сабабларга кўра, органлар донорлиги жараёни яхши йўлга қўйилмаган.\nЕттинчи куни институт шифокорлари иккита юрак топишга муваффақ бўлишди. Улардан бирини кўчириб ўтказа олишмади, шунда тиббиёт ходимлари Жайпурдан келган иккинчи юракни жарроҳлик йўли билан кўчириб ўтказишди. Йигит шифокорлар томонидан "белгиланган" сўнгги кунда сақлаб қолинди. Ҳозир у интенсив терапия бўлимида даволанмоқда.\n"Етти кун ичида юрак топиш осон бўлмади, бироқ кутилмаганда мўъжиза рўй берди. Биз шифокорлардан жуда миннатдормиз", - дейди Анкурнинг отаси.\n21:50 / 20.05.2018


КОРОНАВИРУС БИЛАН БОҒЛИҚ СТАТИСТИКАНИ ЯШИРИШ ҲАҚИДАГИ ХАБАР ҲАҚИҚАТГА ЗИД – Telegraph\nКОРОНАВИРУС БИЛАН БОҒЛИҚ СТАТИСТИКАНИ ЯШИРИШ ҲАҚИДАГИ ХАБАР ҲАҚИҚАТГА ЗИД\nССВ Матбуот хизмати March 01, 2021\nШу кунларда ижтимоий тармоқларда дунёдаги бир қатор давлатларда коронавирус билан боғлиқ статистика рақамлари шубҳа остига олинаётганлиги ҳақидаги турли фикр-мулоҳазалар билдирилмоқда.\nУнда жаҳондаги айрим мамлакатларда, жумладан, юртимизда ҳам “COVID-19”дан вафот этганлар сони расмий маълумотга нисбатан кўп эканлиги хусусида айтилган.\nМамлакатимизда коронавирус билан касалланиш ҳолати илк бор кузатилишидан қарийб икки ой аввал (2020 йилнинг 15 мартидан) Давлат Раҳбарининг алоҳида фармойиши билан Республика махсус комиссияси тузилди.\nКасалликни олдини олиш учун ҳар қандай ҳолатга шай туриш мақсадида бутун мамлакат бўйлаб “тиббий сафарбарлик” бошланди. Кейинги қадамлар касаллик профилактикаси, унинг мамлакат бўйлаб тарқалишини чеклаш, беморларни алоҳидаланган режимда даволаш бўйича бўлди.\nПандемиянинг илк кунларидан бошланган оқилона сиёсат натижасида бутун бошқарув тизими ва барча тиббиёт муассасалари фавқулодда иш режимига ўтказилди. Қисқа муддатда барча шароитларга эга бўлган қарийб 30 минг ўринли даволаш масканлари ташкил этилди. Жумладан, Тошкент вилояти Зангиота туманида юқумли касалликларга ихтисослашган 4 минг беморга мўлжалланган замонавий тиббиёт комплекслар қуриб битказилди, барча ҳудудларда Саралаш ва тақсимлаш марказлари ташкил этилди. Улар коронавирусни даволаш учун зарур дори-дармон ва энг замонавий диагностика воситалари билан таъминланди.\nШу ўринда айтиб ўтиш лозимки, республикамизда 2020 йил август ойидан бошлаб Ремдесивир препаратини ишлаб чиқариш бошланиб, ўпкаси 20 фоиз зарарланган беморларга уни текинга қилишни йўлга қўйилди. 2020 йилнинг октябрь-декабрь ойларида 1,2 миллион нафар ижтимоий соҳа ходимлари, яъни тиббиёт ходимлари, ўқитувчилар ва мактабгача таълим муассасалари ходимлари гриппга қарши давлат маблағлари ҳисобидан эмланди.\nБундан ташқари, бирламчи тизим тиббиёт муассасалари орқали коронавирус инфекциясига қарши 2 миллиондан ортиқ дорилар жамланмаси бўлган “Ковидбокс”лар аҳолига бепул тарқатилди. Пандемияга қарши курашиш учун республиканинг 200 минг нафардан зиёд тиббиёт ходимлари, шу билан бирга, Россия, Хитой, Жанубий Корея, Германия, Туркия каби мамлакатларнинг 150 нафар юқори малакали шифокор ва мутахассислари жалб этилди.\nШу каби қилинган тизимли чора-тадбирлар натижасида касаллик тарқалишининг олдини олишга эришилди ва даволанишга муҳтож бўлган ҳар бир Ўзбекистон фуқаросига тузалиш имконияти яратилди. Шунга қарамай, коронавирус пандемиясини олдини олишга қаратилган тизимли ишдан бехабар бўлган айрим хорижий журналистлар томонидан мамлакатимиздаги расмий статистикага шубҳа остида қаралиши кишини таажжубга солади.\nҲозирда ҳам коронавирус инфекцияси тасдиқланса, улар дарҳол расмий статистикада қайд этилиб, юқумли касалликлар шифохоналарига йўналтирилмоқда. Бугунги кунда республика бўйича коронавирус инфекцияси аниқланаётганлар ўртача 30 нафардан ошмаяпти. Шу ўринда вафот этганларни расмий статистикада қайд этиш бўйича ҳам етакчи мутахассис фикрини келтиришни жоиз деб билдик.\n— Ўлим ҳолатларини қайд этишнинг ҳам ўз қонун-қоидалари бор, – дейди Республика патологик анатомия маркази директори, тиббиёт фанлари доктори Ражаббой Исраилов. – Бирор фуқарони коронавирусдан вафот этди деб қайд этиш аниқ тасдиқловчи бир қанча текширувларга асосланади. Биринчидан, тиббиётда ўлимни қайд этишнинг умумжаҳон қабул қилинган қоидалари бор. Бунда, клиник симптомлар, таҳлил натижалари, яъни Полимер занжирли реакция таҳлили тасдиқлангандан сўнг бемор касаллик натижасида вафот этса, ундан кейинги патологоанатомик текширувда ҳам ушбу ташхис ўз тасдиғини топиши керак.\nАксарият ҳолларда эса, патоморфологик текширув натижасида бемор коронавирусдан ўлмаганлигини аниқлаш мумкин. Бундай ҳолатларда содир бўлган ўлим коронавирус инфекциясидан вафот этганларнинг расмий статистикасига киритилмайди.\nШунингдек, айтиб ўтишимиз жоизки, 2020 йилда хорижий юртлардан меҳнат мухожирлигида юриб, вафот этган ватандошларимизнинг 1629 та жасади олиб келинди. Бу кўрсаткич ҳам Ўзбекистоннинг 2020 йилдаги ўлимлар статистикасига киради, лекин COVID-19 статистикасига кирмайди.\nИккинчидан, коронавирус беморни бевосита ўлимига сабаб бўлмай, балки бемор сурункали бошқа ёндош касалликлари оқибатида нобуд бўлиши ҳам мумкин. Бу борада ҳам якуний ҳужжат патологоанатом хулосасига асосан берилади.\nАйни пайтда мамлакатимизда коронавирус инфекцияси туфайли вафот этганлар сони 622 тани ташкил қилиб, мазкур ўлим ҳолатлари махсус лаборатория ҳамда патологоанатомик текширувида ҳам тасдиғини топгандан сўнг қайд этилган.\nХулоса қилганда, вазирликка беморлар сонини ҳамда ушбу инфекциядан вафот этганлар кўрсаткичини яширишидан ҳеч қандай наф йўқ. Мамлакатимизда ҳар бир бемор сонига кўра етарли даражада ресурс ажратилган. Шундай экан, бундай мураккаб вазиятда ўзаро ишонч асосида ишлаш муҳим ҳисобланади.\nДунёда бу борада тўпланган тажриба кучли ва самарали бошқарув тизимига эга бўлган давлатлар пандемия хавфини ўз вақтида ва бир ёқадан бош чиқариб, бартараф этишга ва бу курашда енгиб чиқишга қодир эканлигини кўрсатмоқда. Буни Ўзбекистоннинг пандемия давридаги кураш тажрибаси ҳам исботлаб турибди.


Kun.uz хайриялар бўйича мурожаатлар қабул қилишни вақтинча тўхтатди\n14:41 / 22.12.2020\nKun.uz саҳифаларида хайрия акцияси ташкил этишни сўраб мурожаат қилган эҳтиёжманд фуқаролар сони 100 нафардан ошди. Шу боис, таҳририят хайрия ўтказишга доир мурожаатларни қабул қилишни 2021 йил 30 апрелга қадар тўхтатиб туради.\nМаълумки, Kun.uz сайти ташкил этилганидан буён турли касалликларга чалинган беморларнинг тиббий муолажалари учун хайрия тадбирлари ташкил этиб келинмоқда.\nСаховатпеша инсонларнинг хайр-эҳсони ва кўмаги ўлароқ мушкул аҳволда қолган оилалар нажот топмоқдалар.\nАммо бугунги кунга келиб хайрия акциясини уюштириб бериш истагида берилган мурожаатлар сони кўпайиб кетди. Айни пайтда Kun.uz'га хайрия ташкил этишни сўраб мурожаат қилган ва зарур ҳужжатларни топширган эҳтиёжманд фуқаролар сони 100 нафардан ошди.\nСайтнинг хайрияларни ёритиш режасига кўра, ҳафтасига ўртача иккита материал эълон қилиниши мумкин. Кўриниб турибдики, оддий арифметик ҳисоб-китобларга кўра, навбатдагиларнинг ярми ёритилса ҳам, камида ярим йиллик навбат ҳосил бўлган ва бу рўйхат мунтазам узайишда давом этмоқда.\nТаҳририятга хайрия масаласида бир кунда ўртача 6–7та мурожаат келиб тушмоқда.\nСавол туғилиши мумкин: сайтда хайриялар эълон қилишни кўпайтирса бўлмайдими? Бу жиҳат ҳам ўйлаб кўрилган. Бунда эътиборга олиш керакки, бир материал сайтда маълум вақт турмаса, ўрнини янгисига бўшатиб бераверса (оддий қилиб айтганда, ҳар куни янгидан-янги хайриялар эълон қилинаверса), бундан самара бўлмайди, талабгор учун зарур маблағ тўпланмай қолиши мумкин. Ва бу – тажрибада ҳам ўз исботини топган.\nҚолаверса, ҳаммага маълумки, Kun.uz информацион сайт бўлиб, унинг асосий вазифаси ахборот тарқатишдан иборат.\nШу ва бошқа қатор омиллар туфайли Kun.uz сайти хайриялар бўйича мурожаатлар қабул қилишни 2021 йилнинг 30 апрелига қадар тўхтатиб туради.\nАйни пайтга қадар навбатда турганлар қатор текширувлар ва янги талаблар асосида қайта ўрганиб чиқилади ҳамда навбати билан ёритиб борилади. Бу рўйхат якунига кўра хайрия фаолиятини давом эттириш масаласи қайта кўриб чиқилади ва бу ҳақида хабар берилади.\nБизни тўғри тушунганингиз учун миннатдорчилик билдирамиз.


Кишиларнинг ёлғонга учишига йўқчилик сабаб бўляпти\nЎзбекистонда фирибгарлар Жанубий Кореяга ишга жўнатишни ваъда қилиб, аслида Қозоғистонга олиб келган ва қул қилиб сотиб юборган ёки ном-нишонсиз йўқотилган одамлар борлиги маълум бўлмоқда.\nБухоро вилоятининг Қоракўл туманида истиқомат қиладиган Малика Қиёсова ҳам ўғлининг хорижда пул топиб келишини истагани, бироқ кейинчалик унинг фирибгарлар қурбони бўлишига оз қолгани ҳақида гапирди.\n“Боламни Умид Собиров исмли кимса Кореяга ишга олиб кетишни ваъда қилиб алдади. Йигитларни Қозоғистоннинг Еттисой деган жойига олиб бориб сотмоқчи бўлишди”,- дейди М.Қиёсова.\nУнинг сўзларига кўра, Умид Собиров ўғлини хорижга ишга жўнатиш учун ундан пул ҳам олган. Ҳатто ўғлининг зарур ҳужжатларини ҳам йиғиб топширтирган. Кореяда оёқ кийим фабрикасида ишлаш ва 2 минг доллар ойлик ваъда қилган.\nМ.Қиёсова бахтли тасодиф туфайли ўша пайтда ўғлининг Қозоғистон орқали Кореяга олиб кетилишига йўл қўймаганини, бироқ Бухоро вилоятидан хорижга ишлаш учун олиб кетилган кўплаб йигитлар бедарак йўқолганини билдирди.\n“Йўқолганлар жуда кўп. Биттаси Ғиждувон шаҳрилик Амин Шодиев. Бу одам 2004 йилда йўқолган. Милиция ҳам уларни қидиришни истамайди. Ўзларинг пул бергансанлар, шунинг учун бу ердан йўқолларинг, бўлмаса ўзларингни қамаб қўямиз, дейишади. Сизни ҳақорат қилишади”,- деди М.Қиёсова.\nУнинг айтишича, Қоракўлда иш йўқ. Ишсизликдан, йўқчиликдан одамлар фарзандларини турли жойларга ишлашга жўнатишга мажбур бўлмоқда.\nЎзбекистонда одам савдосига қарши курашувчи “Саҳройи шерлар” нодавлат ташкилотига раҳбарлик қилган Алишер Жумаев ҳам юртдошларининг хорижга ишлаш учун кетиши кўп ҳолларда аянчли оқибатлар билан якун топганини таъкидлади.\n“Одамларга Кореяда жуда катта маош ваъда қилишиб, Қозоғистонга олиб келишади ва қулдорларга сотишади. Одам савдоси қурбонлари кўпроқ Қозоғистоннинг шимолий қисмига, Россияга яқин ҳудудларга олиб келинади. Паспортлари тортиб олиниб, қулдай ишлатилади. Бош тортганлар ўлдириб юборилган ҳолатлар ҳам бўлган”,- деди А.Жумаев.


Бангладеш: 250 мингдан зиёд масжиди бор мусулмон давлати | Azon.uz - Ахборот-таҳлилий портал\n1303 11:54 17.09.2020\nБангладеш – расмий равишда Бангладеш Халқ Республикаси бўлиб, Жанубий Осиёда жойлашган бу давлат шимол ва шарқда Ҳиндистон, жануби-шарқда Мянма ва жанубда Бенгал кўрфазининг қуруқликлари билан чегарадош. БМТнинг 2020 йилги статистикаларига кўра, Бангладешнинг ҳозирги аҳолиси 165,030,582 кишини ташкил этиб, аҳолиси бўйича дунё рўйхатида 8-ўринни эгаллайди.\nПойтахти ва энг йирик шаҳри Дакка бўлган мамлакат ҳудудининг умумий ер майдони 130,170 км2.дан иборат.\nБангладеш конституциясига кўра, демократия асосидаги, яъни, умумий сайлов ҳуқуқига эга бўлган, Вестминстер услубидаги унитар парламент республикадир. Маълумотларига кўра, мамлакат 2018 йилда, Демократия индекси томонидан гибрид режим бошқарувидаги тизимда деб таснифланган. Президент - парламент томонидан, бош вазир эса расмий равишда Бангладеш президенти томонидан тайинланиб, бунда Бош вазир ҳукумат органлари вакилларининг кабинетини ташкил қилган ҳолда давлатни бошқаришда расман иштирок этади; мамлакатнинг энг юқори органи Олий суд бўлиб, судяларни мамлакат Президентининг шахсан ўзи тайинлайди. Бангладеш – аҳолисининг 98% бенгалияликлар, расмий тили эса бенгал ҳисобланади. Бангладеш 8 та маъмурий ҳудудга (бўлинмаларга) бўлинган: Барисал, Читтагонг, Дакка, Кҳулна, Ражшаҳи, Силҳет, Маймансингҳ ва Рангпур. Ушбу маъмурий ҳудудлар, ўз навбатида, туманларга бўлинади, жумладан мамлакатда, ҳаммаси бўлиб 64 та туман мавжуд.\nМуҳаммад Aбдул Ҳамид (1944 йил 1 январ) - бангладешлик сиёсатчи ва давлат арбоби, 2013 йилдан бери Бангладешнинг президенти.\nБангладеш тарихига назар\nБенгал минтақасида цивилизация тахминан тўрт минг йил олдин бошланган, аниқ маълумотларга кўра, Ислом ХII асрда араб савдогар ва сўфийлари билан бирга Бенгалия ҳудудига кириб боради ва шундан кейинги мусулмонлар истилолари исломнинг кенг тарқалишига ёрдам берди. Европалик савдогарлар 15-аср охирида минтақага кириб келишни бошладилар. 18-асрнинг бошларига келиб, европаликларнинг таъсири шунчалик кучайганки, 1757 йилдаги Плессис жанги натижасида Бенгалия Aнглиянинг Шарқий Ҳиндистон компанияси тасарруфига ўтгач, 1857 йилдаги қонли қирғин натижасида ҳокимият Британия ҳукуматига ўтди. Мустамлакачилик ҳукмронлиги даврида мамлакатда очликдан азият чекади, шу жумладан 1943 йилдаги Буюк Бенгал очарчилиги уч миллионга яқин одамни ўлдирди. 1905 йилдан 1911 йилгача Бенгалияни икки минтақага бўлишга уринишлар қилинган, шу сабали, 1947 йилда Ҳиндистоннинг бўлиниши пайтида, Бенгалия минтақаси динига қараб: Бенгалиянинг ғарбий қисми Ҳиндистонга, шарқий қисми эса Покистонга Шарқий Бенгал вилояти (кейинчалик Шарқий Покистон деб ўзгартирилади) сифатида бўлиниб кетади. Кейинчалик фуқаролар ўртасидаги тил можаролари сабаб урушлар бошланиб, мустақиллик урушларига айланган бу уруш 9 ой давом этган. Бангладеш Покистон армиясини 1971 йил 16 декабрда мағлубиятга учратгач, Бангладеш парламент республикасига айланади. Генерал Зиёнинг беваси Холид Зиё Бангладеш миллий партияси томонидан, 1991 йилдаги умумий парламент сайловларида қатнашиб, ғалаба қозонган ва мамлакатнинг биринчи аёл бош вазири бўлган. Бироқ, Шайх Хасина бошчилигидаги Aвами Лигаси кейинги 1996 йилги сайловларда ҳокимият тепасига келди, аммо 2001 йилда Бангладеш Миллий партиясига яна мағлуб бўлди. 2001 йилда Ҳиндистон ва Бангладеш ўртасида қуролли тўқнашув бошланди. Жамиятдаги сиёсий беқарорлик ва зўравонлик тўлқинини тугатиш учун ҳукумат назорати остида 2007 йил 11 январда умумий сайловлар ўтказилиши режалаштирилган эди. Сайловлар 2008 йил 29 декабрда, шайх Хасина бошчилигидаги Aвами Лигасининг ғалабаси билан тугаган ва 6 январ куни бош вазир сифатида қасамёд қилди. Кучли талаб туфайли Бангладеш дунёдаги энг тез ривожланаётган иқтисодиётлардан бири сифатида майдонга чиқди. 2018 йил Бангладешдаги умумий сайловлар кенг тарқалган овозларни сохталаштириш ҳақидаги даъволар билан ўтган.\nКемалар қуриш ва унинг экспорти ривожланган Бангладеш иқтисодиёти\nБангладеш иқтисодий жиҳатдан дунёдаги энг тез ривожланаётган ўрта даромадли мамлакатлардан биридир. Мамлакат бозор иқтисодиётига асосланган асосланган аралаш иқтисодиётига эга давлатдир. ХВФ маълумотларига кўра, унинг жон бошига тушадиган даромади 2019 йилда 1906 AҚШ долларини, ЯИМ эса 317 миллиард долларни ташкил этди. Бу мамлакат валюта захиралари бўйича Жанубий Осиёда иккинчи ўринни эгаллайди (Ҳиндистондан кейин), жумладан, энг йирик савдо шериклари Европа Иттифоқи, AҚШ, Япония, Ҳиндистон, Aвстралия, Хитой ва AСЕAН. Саноатнинг асосий тармоқларига тўқимачилик, фармацевтика, кема қурилиши, пўлат, электроника, энергетика, қурилиш материаллари, кимёвий маҳсулотлар, керамика, озиқ-овқат маҳсулотларини қайта ишлаш ва чарм маҳсулотлари киради. Экспортдан тушадиган даромаднинг аксарияти тикувчилик саноатидан олинади. Бироқ, электр таъминотининг етарли эмаслиги Бангладешнинг иқтисодий ривожланишига катта тўсиқ бўлмоқда. Жаҳон банки маълумотларига кўра, коррупция ҳам катта муаммо ҳисобланади. Қишлоқ хўжалиги иқтисодиётнинг энг йирик тармоғи бўлиб, 2017 йилда Бангладеш ЯИМнинг 14,2 фоизини ташкил этди ва ишчиларнинг қарийб 42,7 фоизини иш билан таъминлади. Бангладеш табиий газ ишлаб чиқариш бўйича, Осиёда еттинчи ўринда туради, геологларнинг фикрига кўра, Бенгал кўрфазида Бангладешнинг иқтисодий зонасида фойдаланилмаган катта газ захиралари мавжуд. Шуниндек бу давлат, дунёдаги энг қадимги чой саноатига эга ва балиқ ва денгиз маҳсулотларининг асосий экспортчиси ҳисобланади. Фармацевтика саноати ички талабнинг 97 фоизини қондиради ва экспорт қилади; Кема қуриш жадал ривожланиб, Европага экспорт қилиш йўлга қўйилган. Бангладеш дунёдаги энг йирик ички сув тармоқларига эга.\nИсломий билим юртлари ва таълим\nБангладешда саводхонлик даражаси 2018 йилга келиб 72,9 фоизни ташкил қилади: эркаклар учун 75,7%, аёллар учун 70,09%. Мамлакат таълим тизими уч босқичли ва катта миқдордаги субсидиялаштирилган бўлиб, ҳукумат кўплаб мактабларга, асосан бошланғич, ўрта ва юқори ўрта даражалардагиларига эътибор қаратади; Учинчи даражали таълим соҳасида, Олий таълимда Бангладеш ҳукумати 45 та давлат университетларини Университет грантлари комиссияси орқали маблағ билан таъминлайди. Таълим асосан бенгал тилида бўлса-да, одатда инглиз тили орқали ўтилади. Кўплаб мусулмон оилалари болаларини мадрасаларда бенгал ва араб тилларида сиртқи курсларга ёки кундузги диний таълимга жўнатадилар. Бундан ташқари Бангладешда қуйидаги исломий ўқув юртлари мавжуд:\nЗамонавий муассасалар: Ислом технология университети, Ислом университети, Читтагонг халқаро ислом университети\nAнъанавий муассасалар: Aл-Жамиятул Aҳлия Дарул Улум Моинул Ислом, Aл-Жамия ал-Исломия Патия, Aл-Жамиятул Исломия Aзизул Улоом Бобунагар, Aл-Жамия Aл-Исломия Обидия Нанупур, Жамиятул Улоом ал-Исломия Лалхон Бозор\nБангладешга ислом динини Aҳмад Яссавийнинг шогирди олиб борганми?\nБангладешдаги Ислом Aрабистон ярим оролида Ислом дини вужудга келиши ва қабул қилиниши биланоқ, Бенгалиядаги арабларнинг қирғоқ бўйидаги савдо йўллари бўйлаб - тижорат учун ташриф буюрган араблар орқали ўша даврлардаёқ жамоаларда тарқала бошлаган. Муҳаммад бин Бахтиёр Халжи фатҳ этилиб, Деҳли Султонлиги ташкил этилгандан сўнг, ҳиндистонлик мусулмонлар Бенгалияда муваффақиятли тарзда даъват эта олган, Исломни қабул қилганлар сони бўйича энг катта ютуқларга эришадилар.\nБундан ташқари бангладешликлар, Ислом дини Шоҳ Жалол орқали тарқалган деган маълумотни ҳам илгари сурганлар. Шоҳ Жалол - биографиясига кўра Туркистонда туғилиб, Aҳмад Яссавийнинг руҳан (маънавий) шогирди дея эътироф этилган. Шоҳ Жалол шарқ томон йўл олади ва 1300 йилда Ҳиндистонга етиб бориб, у ерда кўплаб буюк алломалар ва тасаввуфчилар билан учрашади. У нафақат Ҳиндистонда ислом динининг кенг тарқалишига хизмат қилган балки, умрини Исломни оммага тарғиб қилишга бағишлаган. Унинг раҳбарлиги остида минглаб ҳинд ва буддавийлар Исломни қабул қилдилар. Шоҳ Жалол шу қадар таниқли бўлдики, ҳатто Читтагонгда бўлган таниқли олим Ибн Баттута билан ҳам кўришган. Шунингдек, Шоҳ Жалол Исломнинг шимолий шарқий Ҳиндистонга, шу жумладан Aссамга ёйилишида муҳим рол ўйнади.\nКонституцияга кўра, Бангладеш расмий равишда Исломни "республиканинг дини" деб белгилайди. Aҳолининг 90 фоизи мусулмонлардир. Бангладешликлар – сони бўйича Жанубий Осиёдаги энг йирик ва араблардан кейин дунёда иккинчи ўринда турадиган мусулмон гуруҳини ташкил этувчи Бенгалий мусулмонларидир. Бангладешлик мусулмонларнинг аксарияти суннийлар, ундан кейин шиа ва Aҳмадия оқимидагилар ҳам озчиликни ташкил этади. Улардан тахминан, тўрт фоизи диний мазҳабга мансуб бўлмаган мусулмонлардир. Бангладеш мусулмонлар сони бўйича дунёда тўртинчи ўринни эгаллайди. Тасаввуф минтақада кенг меросга эга. Бангладешдаги мусулмонларнинг энг катта йиғилиши – ҳар йили Таблиғи жамоати томонидан ўтказиладиган ’’Bishwa Ijtema’’.\nБангладеш Конституцияси Исломни давлат дини деб эълон қилади, аммо динга асосланган сиёсатни тақиқлайди. Унда ҳиндлар, буддавийлар, насронийлар ва барча динларга мансуб кишиларнинг эътиқоди тенг эътироф этилиши эълон қилинган. Бангладешликлар ҳанафийлик Ислом ҳуқуқшунослигига амал қиладилар, ҳозирда бу ҳудудда Aҳли ҳадис жамоаси сони ҳам кўпаймоқда. Дин ҳар доим Бангладеш идентификациясининг кучли қисми бўлиб келган.\nБангладешда Қуръонийлар - деб номланувчи, аслида эса ҳадисларни рад этган мусулмонлар ҳаракатидаги фаол тоифа вакиллари мавжуд. Aксарият мусулмон раҳбарлари томонидан мусулмон бўлмаган деб ҳисобланадиган - Aҳмадия Мусулмонлар Жамияти ҳам ҳозирда 100000 атрофида деб тахмин қилинмоқда.\nБангладешда қанча масжид бор?\nБангладешда 250 мингдан ошиқ масжидлар бўлиб, бу ҳақда Дин ишлари вазири Матиур Раҳмон 2015 йил ноябр ойида парламент аъзоларига берган ҳисоботида айтган. Ислом жамғармаси маълумотларига кўра пойтахт Дакка, масжидлар шаҳри деб эътироф этилади\nДеворига бутун Қуръон ёзилувчи - 201 гумбазли масжид ҳақида\nМасжиднинг сиғими - 15 мингга яқин киши бўлиши кутилмоқда. Масжид - 31 метр баландликдаги тўртта ва 137 метрлик тўртта миноралардан, шунингдек, марказий гумбаз атрофи 17 метрли, кичикроқ бўлган 200 гумбаздан ташкил топган. Ушбу масжид Бангладешдаги энг баланд минора бўлиши кутилмоқда. Масжиднинг ғарбий деворига бутунича Қуръон ёзилиши кутилмоқда.\nБаба Одам масжиди (Масжид Aвлиё Баба Одам Шаҳид номи билан аталган) - Бангладешнинг Муншиганж туманидаги Қози Қасба қишлоғида жойлашган жоме масжиди. Милодий 1483 йилда қурилган бўлиб, масжид Малик Кафур томонидан жоме масжиди сифатида қурилган. Масжид ёнида Aвлиё Бобо Одам Шаҳиднинг қабри туради.\nШайх Жалол Мужаррад бин Муҳаммад – номи Исломнинг минтақага тарқалиши билан боғлиқ бўлган сўфий мусулмонларининг таниқли шахси номи билан аталувчи масжид.\nЧини масжиди – Бангладешнинг Саидпур шаҳрида жойлашган, Масжиди Шиша номи билан ҳам танилган масжид. Масжид қурилиши 1863 йилда Ҳожи Бакир Aли Aҳмад томонидан бошланган ва бир йил ичида кичик масжид сифатида қуриб битказилган.\nAндаркилла Шоҳи Жаме масжиди – Читтагонг шаҳридаги биринчи масжид. 1761 йилда инглиз расмийлари уни қурол ва ўқ-дориларни сақлаш учун ишлатган. Таъмирлаш ва кенгайтириш ишлари шу кунгача давом этмоқда\nБайтул Aман Жоме масжиди мажмуаси. Ушбу мажмуа масжид, қабристон, учта кўл, мадраса ва болалар уйидан иборат. 2003 йил 16 декабрда ташкил этилган бу масжид ҳам Бангладешнинг сайёҳлик марказларидан бири.\nБайтул Мукаррам - Бангладеш миллий масжиди. Бангладеш пойтахти Дакка марказида жойлашган бу масжид 1968 йилда қуриб битказилган бўлиб, унинг сиғими 40 минг кишини ташкил этади.\nБангладеш мусулмонлар масжид Махсус\n888 нафар бангладешликлар кимнинг ўрнига ишлайди?\n1804 20:35 10.11.2020\n651 14:35 21.10.2020\n871 11:05 13.10.2020\n720 22:25 07.09.2020\n867 16:50 05.09.2020


Эзгулик – бахтли ҳаёт асоси\nЭртамиз эгалари бўлмиш қалби беғубор болажонларга юксак санъат асарлари орқали бахтли ҳаёт мазмунини уқтириш олий вазифадир. Тинч ва осойишта кунларимизни қадрлаш, болаларнинг мурғаклигидан бошлаб шукрона айтиб яшаш каби эзгу инсоний хислатлар қўғирчоқ спектакллари моҳиятига жо бўлса қадри баланд, умрбоқий бетакрор саҳна асарлари яралади. Республика қўғирчоқ театрларининг XI анъанавий кўрик-фестивали ҳам айнан мана шундай улкан мақсадларни кўзлаган ҳолда ташкил этилаётгани кишини қувонтиради.\nКўрик-фестивалнинг иккинчи куни Ўзбекистон Ёшлар театри саҳнасида Андижон вилояти қўғирчоқ театрининг япон халқ эртаги асосида саҳналаштирган “Турна пати” спектакли намойиш этилди. Постановкачи режиссёр Ўзбекистонда хизмат кўрсатган артист Фатхулла Хўжаев инсценировка муаллифи Иброҳим Содиқов билан биргаликда саҳнада бугунги кунда болаларимиз учун фалсафий-дидактик тарбияга хос бўлган ажойиб асарни яратишди. Спектаклга япон халқининг миллий руҳини берувчи махсус куйлар танлангани, асар ғояси ва қўғирчоқ персонажлар характерига мос равишда мусиқий сайқалларнинг ўрин топганлигида композитор Баҳодир Зокировнинг ўзига хос ёндашувини кўриш мумкин. Либослар бўйича мутахассис Ольга Лебедованинг моҳирона танлови, рассом Лилия Ахунова томонидан эсаасар персонажларидаги ташқи кўриниш, спектаклдаги декорациялар ўзгача дид билан ишланган.Овоз режиссёри Дилшодбек Турсунов, балетмейстр Дилмурод Холматов, театрнинг адабий эмакдоши Мансурбек Рўзиев каби барча ижодкорларнинг юксак маҳорати гўзал спектакль намойишида кўринди. Актёрлар Рашит Чўққиев, Нигора Казакова, Дадажон Отажонов, Мавлуда Парпиева, Ҳаётбек Алибоев ва бошқалар ўзига хос талқинларда қўғирчоқларни гавдалантиришди. Япон халқининг миллий рақслари ва оҳанрабо куйлари асар бош қаҳрамони оқкўнгил Турнаойнинг тақдири, ўзгаларга эзгулик қилиш йўлидаги мардона ҳаракати кўнгилларни ларзага солди. Мазкур спектакль нафақат болалар, балки катта ёшдаги томошабинлар учун ҳам тарбиявий аҳамиятга эга эканлиги билан алоҳида ажралиб туради.\nОна табиатнинг фарзанди бўлмиш инсон тақдири, мол-давлатга ўч ҳолда нафсга қуллигининг салбий оқибати, эзгулик – бахтли ҳаёт асоси эканлиги Андижон вилояти қўғирчоқ театрининг ижодий жамоаси томонидан тақдим этилган “Турна пати” спектаклида гўзал тасвирини топди. Намойишдан сўнг, залда томошабинлар олқишлари ижодкорлар руҳини янада тўлқинлантириб юборгани сир эмас. Мазкур спектакль юртимизда ўтказилаётган Республика қўғирчоқ театрларининг XI анъанавий кўрик-фестивали доирасидаги совринга муносиб асарлар қаторидан ўрин олади. Барчага муваффақиятлар тилаймиз!


15:27 28.01.2020 (Янгиланган 00:21 29.01.2020) Ҳавола олиш\nГулнора Каримова уйининг умумий майдони 70 минг квадрат метрни ташкил этади. Унда боғ ва ҳовуз бор.\nТОШКЕНТ, 28 янв – Sputnik. Британия ОАВлари Гулнора Каримованинг шу кунгача номаълум бўлган кўчмас мулклари рўйхатини эълон қилди, деб ёзади The Times.\nНашр ёзишича, Каримова 1912 йилда қурилган Gorse Hill Manor мулкига эгалик қилади, уни 2010 йилда 23,5 миллион долларга сотиб олган. Бугунги кунда унинг нархи 39 миллион долларни ташкил этади. "Кўчмас мулкнинг умумий майдони 70 минг квадрат метрни ташкил этади. Шунингдек, унда боғ ва ҳовуз мавжуд", дейилади хабарда.\nПубликация от Uzbeknewsbest (@uzbekistanwithloveeee) 28 Янв 2020 в 1:22 PST\nОАВ хабарларига кўра, Каримова яна иккита хонадонга эга, уларнинг нархи 10,4 миллион ва 2,6 миллион долларга баҳоланмоқда. Сэр Брюс Форсайт ва Бруней султони Каримованинг қўшнилари ҳисобланади.\nПубликация от Uzbeknewsbest (@uzbekistanwithloveeee) 28 Янв 2020 в 1:23 PST\nЭслатиб ўтамиз, 2015 йил августида Каримова товламачилик ва солиқларни тўлашдан бўйин товлаганликда айбланди, 2017 йил 18 декабрда яна бир ҳолат бўйича айбланиб, унга 10 йилга озодликдан маҳрум қилиш чораси кўрилган.\n2019 йил август ойида Бош прокуратура биринчи президентнинг қизига нисбатан янги давлат маблағларини талон-тарож қилиш ва мамлакат манфаатларига зид битимлар тузиш юзасидан жиноий ишларни қўзғатди. 2019 йил декабрь ойида ишлардан бирининг тергови якунлангани эълон қилинди.\nХусусан, Каримова 165 миллион доллар ва 85 миллиард сўмдан (9 миллион доллар) кўпроқ зарар етказганликда айбланмоқда. 6 январь куни Бош прокуратуранинг билдиришича, Каримовага қарши давлат бюджетидан пул ундириш ва ўзлаштириш бўйича бошқа жиноий иш тергови якунланган.


“Оддий халқ иноқ яшаяпти”\n17 апрел 2021, Тошкент вақти: 13:15\nТожик-қирғиз чегараларидаги баҳсли ҳудудлар ҳар иккала мамлакат фуқаролари учун ҳамон оғриқли мавзу бўлиб қолмоқда.\nСўнгги пайтларда Қирғизистон матбуотида тожикистонликларнинг қўшни давлат ерларини ноқонуний эгаллаб олаётганлиги ҳақидаги иддаолар баралла янграмоқда.\nҚирғизистоннинг 24.kg сайтида чоп қилинган хабарда Сўғд вилояти аҳолиси қўшни Боткен вилоятига қарашли Лайлак туманида қарийб 700 гектар ерни ноқонуний эгаллаб олгани ҳақида гапирилган.\nБироқ Қирғизистон чегара хизмати вакиллари журналистларга бундай маълумот бермаганларини айтмоқдалар.\n- Биз 24.kg мухбирларига бундай маълумот берганимиз йўқ. Чунки чегара муаммоси ва демаркация масалалари ҳукумат доирасида кўрилади, дейди Қирғизистон чегара хизматининг ўз исмини ошкор қилмаган мулозими.\nХўш, Қирғизистон томонининг тожиклар қирғиз ерларини ўзлаштириб олаётгани ҳақидаги иддаоси нақадар ҳақиқатга яқин?\nТожикистонлик таҳлилчилар ва олимлар Қирғизистон томонининг бу иддаосини рад этмоқдалар.\nХусусан, тожикистонлик академик Раҳим Масовга кўра, совет даврида маҳаллий хукуматлар қарори билан Боткен вилоятига қўшни бўлган Исфара туманидан то Мастчоҳи Кўҳистон туманигача бўлган қарийб 350 километр масофадаги 80 минг ер Қирғизистон томонига берилган. Шунингдек, уч йил олдин Тоғли Бадахшон мухтор вилоятидаги Мурғоб тумани ҳудуди ерларидан ҳам Қирғизистонга ажратиб берилган.\n- Бироқ бу тадбир қонун билан мустаҳкамланмаган. Зеро, ҳар бир ҳужжат сессияда парламент депутатлари томонидан тасдиқланиши лозим. Шунинг ҳам Қирғизистон томонининг аслида Тожикистон ерларига бўлган даъволари асоссиздир, дейди Масов.\nВилоят ҳукуматининг ахборот ва таҳлил маркази раҳбари Илҳом Жамолиёнга кўра, 2008 йилда вилоятда тожик ва қирғиз расмийларининг чегара масалаларига бағишланган ҳукуматлараро учрашуви бўлиб ўтган.\n- Учрашувда чегаралар шартли равишда белгиланганди. Икки давлат расмийлари имзолаган ҳужжатга мувофиқ, чегаралар қонуний жиҳатдан белгилаб олингунга қадар баҳсли ҳудудлардан ҳар икки давлат фойдаланиш ҳуқуқига эга, дейилган. Шундай экан, Қирғизистон томонининг бу иддаолари ўринсиз, дейди Илҳом Жамолиён.\nКузатувчиларнинг айтишларича, сиёсатчилар баҳслашади, бир-бирини айблайди - халқ эса ўз тирикчилиги билан овора.\nТожикистоннинг Бобожон Ғафуров тумани билан Қирғизистоннинг Лайлак туманини фақат катта автомобил йўли ажратиб туради.\nҚистакўз қишлоғида истиқомат қилувчи Жамшид Холиқовнинг айтишича, бу ерда яшайдиган икки республика эли бир-бировига аралашиб кетган.\n- Ёнма-ён яшаймиз, бирор марта жанжал қилганимиз йўқ. Қабристонимиз бир, битта дарёдан сув ичамиз. Битта ерда деҳқончилик қиламиз. Оддий халқ иноқ яшаяпти.\nЛекин мансабдорлар келиб, “бу ерлар Қирғизистонга қарашли”, дея бизни ҳайдамоқчи бўлишади. Ахир бу ерларда отамнинг отаси яшаган, деҳқончилик қилган, дейди Жамшид Холиқов.


Парламент сайловларида Президент Владимир Зеленский партияси ғолиб бўлди » Жаҳон - бизнинг нигоҳимизда! .\nБош саҳифа Жаҳон - бизнинг нигоҳимизда! » Жаҳон » Парламент сайловларида Президент Владимир Зеленский партияси ғолиб бўлди\nПарламент сайловларида Президент Владимир Зеленский партияси ғолиб бўлди\nЖаҳон 22-07-2019, 16:22 0\nЖорий йилнинг 21 июль куни Украинада муддатидан олдин парламент сайлови бўлиб ўтди. Ушбу ҳал қилувчи сайлов натижалари ҳукумат қайси партия бошқарувига ўтишини белгилади.\nШуни алоҳида қайд этиш керакки, бошқарув шакли парламент-президент республикаси бўлган Украина сиёсий бошқарувида парламентдаги партиялар етакчилиги муҳим аҳамиятга эга. Аслида жорий сайловлар шу йилнинг 27 октябрь санасида ўтказилиши керак эди. Мамлакат президентлиги лавозимини Владимир Зеленский эгаллагандан сўнг, унинг ташаббуси билан парламент сайловлари муддати тезлаштирилди.\n21 июль куни Олий Радага бўлиб ўтган сайловларда 22 та партиядан 3 мингдан ортиқ депутат номзод сифатида иштирок этди.\nМамлакатда ўтказилган аввалги сайлов жараёнлари каби жорий сайлов ҳам аралаш тизим асосида бўлиб ўтди. Депутатлар округлар ва партиялар кесимида ўз номзодлигини тақдим этди.\nЖорий сайлов натижаларига кўра, 42,47 фоиз овоз билан мамлакат президенти Владимир Зеленский бошчилигидаги “Халқ хизматкори” партияси етакчиликни қўлга киритган. Мухолифат платформа — “Ҳаёт учун” партияси эса 12,92 фоиз овоз билан иккинчи ўринни, “Европа ҳамжиҳатлиги” партияси 8,60 фоиз овоз билан учинчи ўринни эгаллаган.\nУкраинада бўлиб ўтган жорий парламент сайловларида мамлакатнинг аҳолисининг 49,84 фоиз аҳолиси, яъни 14,7 миллион киши овоз бериш жараёнларида қатнашди. Қайд этиш керак, ушбу сайловда овоз берувчилар сонининг камлиги Украина сайлов жараёнлари тарихидаги рекорд даражадаги паст кўрсаткич ҳисобланди. Мазкур кўрсаткич бўйича энг паст натижа 2014 йилдаги мамлакат парламент сайловларида қайд этилган эди. Унда 51,2 фоиз фуқаро овоз бериш жараёнларида иштирок этган.


"Қамчиқ" довони ёпилгани учун водийга Тожикистон орқали автобус қатнови қўйилди » Ўзбекистон янгиликлари – Zamin.uz\n"Қамчиқ" довони ёпилгани учун водийга Тожикистон орқали автобус қатнови қўйилди\n22 декабрь 2019, 10:00\nҚамчиқ довони ҳудудида ноқулай об-ҳаво шароити кузатилаётгани ҳамда қор кўчиши хавфи мавжудлиги боис ҳайдовчилар ва йўловчиларнинг хавфсизлигини таъминлаш мақсадида, довон бўйлаб автомобиль воситаларининг ҳаракатланиши вақтинчалик тўхтатилгани ҳақида хабар берилган эди.\nҚамчиқ довони йўналишидан фойдаланадиган барча йўловчиларга қулайлик яратиш мақсадида Ўзбекистон Республикаси Транспорт вазирлиги томонидан Фарғона водийсига буюртма автобус катнови йўлга қўйилди. Мазкур йўналишда «Uzautotrans service» корхонаси Yutong автобусларида йўловчиларга хизмат кўрсатади.\nТошкентдан йўлга чиққан автобус Андижон, Фарғона ва Марғилон шаҳарлари бўйлаб ҳаракатланади. Автобус Қўйлиқ деҳқон бозори яқинидан (водий питак) йўлга чиқади. Автобус Тожикистон Республикаси ҳудуди орқали транзит ҳаракатланади. Шу сабабдан йўловчилар ўз шахсий паспортлари билан автобусга чиқишлари лозим.\nЯнгиликлар » Жамият » "Қамчиқ" довони ёпилгани учун водийга Тожикистон орқали автобус қатнови қўйилди\n17:37 ФВВ «Қамчиқ» довони бўйича қўшимча маълумот берди\n16:05 Тошкентдан яна иккита шаҳарга мунтазам автобус қатнови йўлга қўйилди\n00:10 Қамчиқ довони вақтинчалик ёпилди